TH tambah baik infrastruktur IT lancarkan operasi haji

KUALA LUMPUR – Bahagian Teknologi Maklumat Tabung Haji (TH) akan  melaksanakan beberapa penambahbaikan infrastruktur serta kemudahan  teknologi maklumat (IT) dalam usaha memastikan kelancaran operasi haji  tahun ini, kata Pengarah Operasi Bahagian Teknologi Maklumatnya, Za’aba  Arpan.

Menurut laporan Bernama, antara usaha itu ialah menaik taraf talian di  Hospital TH di Makkah dengan menggunakan gentian optik; menaik taraf  Sistem Maklumat Kesihatan (SIHAT) berpandukan maklum balas operasi tahun lepas; dan membangunkan Sistem Kamar bagi membolehkan alokasi bilik jemaah haji dibuat dan dipantau dengan lebih sistematik.

Ini termasuklah ujian terhadap beberapa aplikasi sistem utama iaitu Sistem Haji dan Deposit; SIHAT yang melibatkan pasukan perubatan; Sistem  Bersepadu yang akan menyediakan statistik jemaah haji bagi keperluan  operasi; dan Sistem Hajj Mobility bagi memastikan pergerakan jemaah haji  direkodkan.

Selain itu penyelenggaraan lebih 800 peralatan komputer giat dijalankan bagi memastikan semua infra talian Internet serta talian utama berfungsi serta selamat digunakan bagi tiga sektor utama operasi haji iaitu di Makkah, Madinah dan Jeddah.

“Seramai 10 daripada 17 petugas telah tiba pada 23 Jun lalu, dan pasukan IT TH kini dalam fasa terakhir persiapan sebelum ketibaan 30,200 jemaah haji  Malaysia secara berperingkat bermula 4 Julai ini,” katanya menerusi  kenyataan di Melaka hari ini, sebagaimana dilaporkan Bernama.

Beliau juga yakin semua persiapan IT akan siap sepenuhnya sebelum ketibaan jemaah haji Malaysia nanti kerana persiapan operasi haji sejak awal tahun ini telah dilakukan oleh bahagian itu.


MAJLIS ILMU MADANI BERI LEBIH KEFAHAMAN KEPADA KONSEP NEGARA MADANI – PM

PUTRAJAYA: Perdana Menteri Datuk Seri Anwar Ibrahim berkata penganjuran Majlis Ilmu MADANI adalah selari dengan usaha memberi kefahaman tentang maksud negara MADANI yang digagaskan oleh kerajaan pimpinan beliau kepada orang ramai.

Beliau berkata ia terutamanya melibatkan nilai asas pembentukan negara MADANI iaitu akidah yang kukuh, akhlak yang baik serta pembentukan sahsiah maknawiyah.

“Gunakan ini untuk menerapkan nilai dalam pelbagai bidang, dalam kemampanan ekonomi, dalam teknologi digital, dalam konsep ihsan dan rahmah untuk mengurangkan beban rakyat miskin serta pembelaan umat secara keseluruhan,” katanya.

Anwar, yang juga Menteri Kewangan, berkata demikian dalam ucapan ringkas beliau ketika menghadiri Majlis Ilmu MADANI Bersama Perdana Menteri di Kompleks Seri Perdana di sini pada Ahad.

Turut hadir Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Terdahulu, Anwar yang diiringi beliau iaitu Datuk Seri Dr Wan Azizah Wan Ismail, tiba di Kompleks Seri Perdana pada 7.15 malam sebelum menunai solat Maghrib bersama kira-kira 300 jemaah dengan dipimpin oleh Imam Masjid Putra Abdul Karim Zakaria.

Perdana Menteri kemudian meluangkan masa kira-kira sejam mengikuti sesi perkongsian ilmu bersama tiga tokoh jemputan iaitu Imam Masjid Al-Aqsa di Palestin Syeikh Dr Ekrima Sabri, Ulama dari United Kingdom Syeikh Ahmed Mohamed Saad Al-Maliki Al-Azhari Al-Hasani dan Ulama dari Gambia Syeikh Muhammad Haydara Al-Jilani. — AlHijrah Online


POLIS MAKKAH TAHAN WARGA TEMPATAN BANTU WARTAWAN BUKAN ISLAM MASUK KE TANAH SUCI

JEDDAH: Polis Makkah menahan seorang lelaki rakyat tempatan yang didakwa terlibat dalam membantu urusan seorang wartawan bukan Islam yang memegang kerakyatan Amerika Syarikat untuk memasuki tanah suci Makkah.

Media antarabangsa melaporkan wartawan itu ialah Gil Tamary daripada saluran siaran bebas Israel, Channel 13.

Laporan Agensi Berita Arab Saudi (SPA) pula memetik jurucakap Polis Makkah sebagai berkata; “Mereka menggunakan laluan yang dikhaskan kepada orang Islam, hal ini jelas melanggar undang-undang yang melarang kemasukan orang bukan Islam ke tanah suci Makkah” .

Pihak polis Makkah menegaskan bahawa segala undang-undang yang telah ditetapkan kerajaan Arab Saudi perlu dihormati dan dipatuhi oleh setiap pengunjung tanah suci, khususnya di Masjidil Haram di Makkah dan Madinah.

“Sebarang pelanggaran seperti ini dianggap sebagai jenayah yang tidak boleh diterima dan hukuman akan dikenakan terhadap pelaku jenayah berdasarkan peraturan yang ditetapkan,” katanya.

Kes wartawan itu telah dirujuk kepada Pejabat Pendakwa Raya untuk tindakan selanjutnya. –AlHijrah Online


PKP DI ENAM DAERAH DI SELANGOR

KUALA LUMPUR: Perintah Kawalan Pergerakan (PKP) akan dilaksanakan di enam daerah di Selangor bermula 6 Mei hingga 17 Mei 2021.

Menteri Kanan (Keselamatan) Datuk Seri Ismail Sabri Yaakob berkata, enam daerah tersebut Hulu Langat, Petaling, Gombak, Klang, Kuala Langat, dan Sepang.

Dengan pelaksanaan PKP, rentas daerah di kawasan tersebut tidak dibenarkan.

“Keputusan ini diambil kerana peningkatan kes yang mendadak.

“Dengan pelaksanaan PKP, pergerakan rentas daerah di enam daerah yang disebut tidak dibenarkan kecuali kes-kes kecemasan dan sebagainya yang dibenarkan polis,” katanya dalam sidang media hari ini.

Ismail Sabri berkata tiga daerah lain di Selangor iaitu Kuala Selangor, Sabak Bernam dan Hulu Selangor kekal di bawah PKP Bersyarat (PKPB).

Semua peraturan dan prosedur operasi standard (SOP) di daerah PKP adalah sama seperti pelaksanaan PKP yang dilaksanakan di Kelantan dan lima daerah di Kedah. — AlHijrah Online


TRAGEDI KEPALA AIR: WARIS FAHAM KESUKARAN PASUKAN SAR

CHUKAI: Walaupun memahami kesukaran dihadapi pasukan mencari dan menyelamat (SAR) namun ibu saudara kepada seorang lagi mangsa tragedi kepala air Jeram Air Putih, di Kemaman, berharap anggota keselamatan tidak berputus asa untuk meneruskan pencarian.

Memasuki hari ketujuh operasi SAR, Putri Nor Fatin Karim, 14, adalah seorang daripada 10 mangsa tragedi kepala air yang masih belum ditemukan.

Rosilawati Yasin, 49, berkata mereka sekeluarga tetap menunggu ‘kepulangan’ anak saudaranya dan berharap remaja perempuan itu segera dijumpai.

“Kami setia menunggu, harapnya dia (Putri Nor Fatin) dapat ditemukan. Macam mana keadaan dia sekali pun, kami tetap nak bawa balik. Sebolehnya pergi (berkelah) mereka bersepuluh, kami nak balik mereka pun bersepuluh.

“Namun, kami faham kepenatan dan susah payah yang dihadapi pasukan pencarian. Kalau jumpa hari ini atau esok, itu rezeki kami sekeluarga,” katanya yang juga adik ipar kepada korban pertama ditemukan pada Ahad, Azizah Eiyi, 40.

Operasi SAR hari ini melibatkan 250 anggota dari pelbagai agensi serta dibantu empat anjing pengesan K9 ‘bertarung’ dengan masa bagi mencari Putri Nor Fatin, dengan fokus pencarian tertumpu di sektor A.

Dalam tragedi pada 1 Julai lepas, Putri Nor Fatin, bersama bapanya Karim Abdullah, 39, dan ibunya Azizah, serta enam lagi adik-beradiknya dari Felda Lepar Hilir 3, Kuantan, Pahang berkelah di jeram berkenaan.

Turut serta ialah Muhammad Fikri Saliman, 24, dari Batu Pahat, Johor yang juga tunang kepada kakak Putri Nor Fatin sebelum kesemua mereka dihanyutkan arus deras kepala air.

Sembilan daripada mereka telah ditemukan sehingga semalam, selamat dikebumikan pada Selasa dan Rabu, manakala Muhammad Fikri dikebumikan pada 7 pagi tadi di Tanah Perkuburan Islam Kampung Parit Kuda, Batu Pahat. — AlHijrah Online


HORMATI KEPUTUSAN TURKI: ERDOGAN

ANKARA: Presiden Turki Recep Tayyip Erdogan meminta masyarakat dunia menghormati kebimbangan Turki mengenai isu keselamatan dan menyokong projek republik itu memastikan kepulangan pelarian Syria dengan selamat.

Bercakap di mesyuarat dengan pegawai-pegawai sebuah persatuan
bolasepak di Istanbul, Erdogan dipetik agensi berita Anadolu sebagai berkata, “jika
dunia tidak menyokong usaha Turki memastikan keselamatan pelarian Syria untuk
pulang, maka Turki tiada pilihan selain membuka sempadan ke Eropah”.

Mengulangi matlamat Turki mewujudkan zon selamat adalah untuk
mencegah serangan kumpuan pengganas YPG/PKK dan Daesh dari Syria, Erdogan
berkata, “matlamat kami telah dicapai”.

Erdogan juga menegaskan tarikh akhir ditetapkan minggu ini supaya kumpulan pengganas YPG/PKK berundur dari timur laut Syria.

Jika mereka tidak berundur dalam tempoh 150 jam yang ditetapkan,
maka Turki akan membersihkan kawasan itu, tegas Erdogan.

Selasa lalu, Ankara dan Moscow mencapai persetujuan di mana pengganas
YPG/PKK akan berundur hingga 30 kilometer dari selatan sempadan Turki-Syria
dalam tempoh 150 jam, sebelum pasukan keselamatan kedua-dua negara itu akan
membuat rondaan bersama.

Turki melancarkan Operasi Peace Spring pada 9 Oktober lalu untuk menghapuskan pengganas dari timur laut Syria di timur Sungai Euphrates untuk memastikan keselamatan sempadannya, membantu kepulangan pelarian Syria dan memastikan integriti wilayahnya.

PKK dan YPG disenaraikan sebagai kumpulan pengganas oleh Turki,
Amerika Syarikat (AS) dan Kesatuan Eropah dan bertanggungjawab atas kematian
lebih 40,000 mangsa, termasuk wanita, kanak-kanak dan bayi, dalam tempoh 30
tahun kempen keganasannya ke atas Turki. – Terjemahan AlHijrah Online


RAKYAT PALESTIN DIBUNUH ISRAEL, DIHERET JENTOLAK DI SELATAN GAZA

GAZA: Seorang rakyat Palestin terbunuh, manakala beberapa yang lain cedera akibat tembakan tentera Israel di Gaza semalam, menurut sumber perubatan.

Xinhuanet melaporkan, tentera Israel melepaskan tembakan ke arah dua rakyat Palestin yang dilihat menghampiri pagar sempadan antara Khan Younis, bandar di selatan Gaza dan Israel.

Rakaman video menunjukkan jentolak tentera rejim Israel menarik mayat warga Palestin yang ditembak mati.

Di dalam rakaman video itu, kelihatan beberapa lelaki muda cuba menarik mayat mangsa kembali tetapi gagal kerana tembakan tentera Israel.

Jurucakap Kementerian Kesihatan di Gaza, Ashraf al-Qedra dalam kenyataan media berkata, terdapat dua mangsa lain cedera di kaki dan dimasukkan ke hospital.

Sementara itu, jurucakap tentera Israel, Avichay Adraee dalam satu kenyataan mendakwa pihaknya menyaksikan mereka menghampiri pagar di selatan Gaza dan menanam bahan peledak. — Terjemahan AlHijrah Online


19,266 CALON UPKK TAHUN 2022 CATAT 8A

PUTRAJAYA: Seramai 19,266 calon daripada 234,931 pelajar yang menduduki Ujian Penilaian Kelas KAFA (UPKK) Tahun 2022 mencatat keputusan 8A.

Peperiksaan UPKK Tahun 2022 melibatkan sebanyak lapan mata pelajaran yang diuji kepada calon iaitu Bidang al-Quran; Ulum Syariah (Akidah dan Ibadah); Sirah; Adab (Akhlak Islamiah); Jawi dan Khat; Lughatul Quran; Penghayatan Cara Hidup Islam dan Amali Solat.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata peratus lulus keseluruhan calon UPKK Tahun 2022 ialah 88 peratus, manakala pencapaian Gred Purata Skor UPKK secara keseluruhan ialah 1.99 mata.

Mohd Na’im berkata kadar lulus bagi mata pelajaran Amali Solat ialah 100 peratus, diikuti Bidang al-Quran dan Penghayatan Cara Islam masing-masing 99 peratus; Jawi dan Khat (88 peratus); Adab (82 peratus); Ulum Syariah (79 peratus); serta Sirah dan Lughatul Quran masing-masing 78 peratus.

“Pencapaian ini menunjukkan kejayaan murid dalam menguasai ibadat solat, mengamalkan cara hidup Islam dan tilawah al-Quran dalam kehidupan seharian,” katanya pada majlis pengumuman keputusan UPKK Tahun 2022 di sini hari ini.

Mengulas prestasi UPKK Tahun 2022, Mohd Na’im berkata terdapat sedikit penurunan peratusan lulus keseluruhan dan yang mendapat 8A berbanding UPKK pada 2019.

Beliau berkata prestasi UPKK Tahun 2022 tidak boleh dibandingkan dengan 2021 kerana peperiksaan pada tahun itu dibuat menggunakan modul yang berbeza.

Beliau berkata UPKK 2019 merekodkan seramai 44,066 pelajar daripada 223,705 calon yang menduduki peperiksaan itu mendapat 8A dengan peratus lulus keseluruhan ialah 93 peratus.

“Faktor pembelajaran dalam talian dan jumlah ketidakhadiran calon yang tinggi, iaitu 8,921 orang, antara faktor menyumbang kepada penurunan prestasi UPKK pada 2022.

“Jabatan Kemajuan Islam Malaysia (Jakim) akan melaksanakan post mortem (pascanilai) bagi mencari punca dan penyelesaian kepada masalah jumlah ketidakhadiran yang tinggi bagi UPKK 2022,” katanya.

Seramai 464,605 calon iaitu 222,528 murid tahun enam dan 242,077 murid tahun lima mengambil peperiksaan Modul Penilaian KAFA Tahun 2021 dengan peratusan lulus keseluruhan sebanyak 95.37 peratus.

Dalam pada itu, Mohd Na’im berkata kemenjadian murid bukan diukur kepada jumlah bilangan A yang diperoleh, tetapi melalui amalan dan cara hidup Islam yang boleh diaplikasikan dalam kehidupan seharian yang semakin mencabar.

“Harapan kami agar murid-murid yang mengikuti kelas KAFA ini menjadi tonggak dan permata yang akan menyemarakkan lagi syiar Islam pada masa akan datang,” katanya. –AlHijrah Online


“KAMI TERPAKSA HIDUP BERASINGAN DEMI KESINAMBUNGAN GENERASI”- PENDUDUK GAZA

GAZA: Angka korban penduduk Palestin kini menghampiri 11,000 orang, susulan kekejaman rejim Zionis Israel melakukan serangan demi serangan ke atas Semenanjung Gaza,  termasuk di kawasan kediaman dan lokasi penduduk berlindung.

Keadaan genting itu memaksa Abu Iyad El-Aidiy, seorang penjawat awam di Gaza, mengambil inisiatif membahagikan ahli keluarganya kepada tiga kumpulan dengan harapan, andai tidak semua ditakdirkan terselamat, memadai jika sekadar seorang dua dapat meneruskan kehidupan untuk hari berikutnya.

Beliau berkata mereka terpaksa berpindah randah dan tidur di lokasi yang berasingan demi ‘kesinambungan generasi’.

“Tiada tempat selamat. Saya terpaksa…untuk elak kematian secara sekali gus seperti yang berlaku pada keluarga lain. Mereka lenyap terus dari daftar negara.

“Sebuah keluarga yang saya kenali di Deir al-Balah dan Nuseirat lenyap sekali gus. Mereka keluarga biasa. Tiada kaitan pun dengan mana-mana propaganda kuasa penjajah.

“Sebahagian keluarga saya kekal di rumah. Sebahagian lagi di Deir al Balah dan yang lain tinggal dalam bas rosak,” katanya kepada wartawan Agensi Berita Palestin (WAFA).

Abu Iyad El-Aidiy berkata beliau menerima dengan tangan terbuka jika terdapat ahli keluarga lain mahu menumpang teduh.

Mukim Deir al Balah dan Nuseirat masing-masing terletak 14 kilometer (km) dan enam km dari tengah bandar Gaza.

Seorang lagi penduduk Gaza, Muhammad Saadat turut mengasingkan tujuh anaknya (tiga lelaki, empat perempuan) di beberapa rumah saudaranya di Khan Yunis, selatan Gaza.

“Ramai lagi yang tidak dapat berbuat begini kerana rumah keluarga mereka juga musnah, jadi mereka tinggal berpecah-pecah di pusat perlindungan yang berbeza di Deir al-Balah,” katanya.

Bagi ibu lima anak, Dua’ Abdel Aal, 44, beliau tidak akan memisahkan anak-anaknya.

“Sama ada kami hidup bersama atau mati bersama. Itu saja,” katanya.

Sekurang-kurangnya 10,812 rakyat Palestin termasuk 4,412 kanak-kanak dan 2,918 wanita terbunuh manakala lebih 26,000 lagi cedera dalam serangan udara dan darat rejim Israel sejak 7 Okt.

Selain angka korban yang tinggi dan jumlah mereka yang hilang tempat tinggal terus meningkat, bekalan asas juga semakin berkurangan untuk 2.3 juta penduduk Gaza disebabkan pengepungan Israel.–AlHijrah Online


IBU TERLANTAR SAKIT DI MADINAH, ANAK RAYU BANTUAN BAWA PULANG KE MALAYSIA

KUALA TERENGGANU: Tiga beradik buntu memikirkan masalah kewangan yang diperlukan untuk membawa pulang ibu mereka yang kini terlantar sakit di sebuah hospital swasta di Madinah.

Zuraini Sapi’n, 32, berkata, ibu mereka, Hasmah Hamid, 62, pergi menunaikan umrah pada 30 April lalu dan sepatutnya pulang pada 12 Mei.

Menurut Zuraini, ibunya jatuh sakit pada 9 Mei di Madinah dan terpaksa dimasukkan ke sebuah hospital swasta akibat jangkitan kuman pada paru-paru dan terpaksa ditidurkan.

“Kami menerima surat dari pihak hospital mengatakan emak dijangkiti kuman pada paru-paru, sebelum ini emak pernah menghidap sakit jantung selain dia merupakan warga emas, jadi ambil masa untuk sembuh,” katanya selepas ditemu ramah Berita AlHijrah.

Katanya sepanjang rawatan setakat 6 Julai lalu, bil rawatan yang dikenakan sebanyak RM263,556 (212,000 Riyal) atau bersamaan RM6,216.18 (5,000 Riyal) untuk satu hari di wad.

Setakat ini, sebanyak RM124,323.60 (100,000 Riyal) telah dibayar menggunakan insurans, namun mereka perlu membayar baki RM139,242.43 (112,000 Riyal) lagi sebelum boleh membawa ibunya pulang ke Malaysia.

Tambah Zuraini, usaha yang dilakukan mereka antaranya membuat permohonan kepada Majlis Agama Islam dan Adat Melayu Terengganu (MAIDAM) serta membuat kutipan dana awam di media sosial.

Jelasnya, permohonan MAIDAM masih dalam proses sementara sumbangan orang awam pula mendapat RM37,000 setakat ini.

“Kalau boleh minta bantuan orang ramai sama-sama kita kumpul dana untuk bawa balik emak saya pulang dan juga kalau bolehlah pihak-pihak atau badan-badan berkaitan sama ada Wisma Putra atau Kedutaan, yang boleh bawa emak saya pulang,” katanya.

Orang ramai yang ingin menyumbang boleh menyalurkan kepada akaun anak lelaki Hasmah Hamid, Mohd Asdi Awang melalui akaun Maybank 5630-1933-6137 atau hubungi di talian 014-5182657.—AlHijrah Online


KERAJAAN TIMBANG CADANGAN CUTI KHAS SEBELUM HARI MENGUNDI – PM

BERA: Cadangan pemberian cuti khas sebelum hari pengundian bagi memudahkan pergerakan pengundi pada Pilihan Raya Umum ke-15 (PRU15) akan dipertimbangkan, kata Perdana Menteri Datuk Seri Ismail Sabri Yaakob.

Bercakap dalam sidang media selepas program Kenduri Rakyat di Kampung Bohor Baharu, Kuala Bera di sini hari ini, Ismail Sabri berkata cadangan itu pernah dibincangkan selepas pembubaran Parlimen pada 10 Okt lepas.

“Kita tunggu sahaja jika ada pengumuman daripada saya (cuti khas)… kita akan kaji. Sejak mula bubar, kita dah bincang perkara ini, cuma timing itu… Insya-Allah, tunggulah apa pengumuman yang penting, yang mungkin banyak lagi,” katanya.

Sebelum ini Kongres Kesatuan Pekerja-Pekerja Di Dalam Perkhidmatan Awam (Cuepacs) mencadangkan kerajaan mengisytiharkan 18 Nov sebagai cuti umum khas untuk memudahkan pergerakan rakyat Malaysia ke lokasi mengundi pada 19 Nov ini.

Presidennya Datuk Adnan Mat berkata walaupun tarikh mengundi jatuh pada Sabtu, cuti umum tambahan sehari lebih awal itu wajar diberikan memandangkan ramai rakyat Malaysia tidak mengundi di lokasi mereka bekerja. –AlHijrah Online


SELANGOR CATAT PENINGKATAN KES KEGANASAN RUMAH TANGGA SEJAK 2017

SHAH ALAM: Selangor menjadi negeri tertinggi di Malaysia yang mencatatkan kes keganasan rumah tangga dengan peningkatan jumlah kes terbabit dilaporkan bermula sejak 2017, kata Ketua Polis Selangor Datuk Hussein Omar Khan.

Beliau berkata Selangor menjadi negeri yang mencatatkan kes keganasan rumah tangga tertinggi  berbanding negeri lain bagi tiga tahun kebelakangan ini, manakala untuk tempoh Januari hingga Ogos tahun ini sahaja sebanyak 813 kes dilaporkan.

“Statistik Polis Diraja Malaysia (PDRM) menunjukkan terdapat peningkatan kes keganasan rumah tangga di Selangor sejak 2017 hingga 2021 kecuali penurunan pada 2022 sebanyak 466 kes,” katanya sesama berucap pada Majlis Perasmian Penutup Seminar Memerangi Rumah Tangga 2023 Polis Selangor di sini hari ini.

Beliau berkata untuk tempoh lapan bulan pertama tahun ini, daerah yang mencatatkan kes tertinggi ialah Gombak (147 kes), Kajang (91 kes) dan Petaling Jaya (79 kes) manakala daerah yang mencatatkan kes terendah direkodkan di Shah Alam (21 kes), Sabak Bernam (25 kes) dan Sungai Buloh (26 kes).

Hussein berkata isteri kerap menjadi mangsa bagi kes berkenaan diikuti adik-beradik dan suami selain turut melibatkan mangsa lain seperti bekas suami, bekas isteri, madu, ipar, menantu dan sepupu.

Katanya, pihak polis memandang serius kes keganasan rumah tangga dan masyarakat harus mengubah tanggapan “tidak menjaga tepi kain orang” memandangkan kes jenayah itu boleh mendatangkan mudarat sehingga menyebabkan kematian jika dibiarkan berlarutan.

Dalam pada itu, berhubung kenyataan fitnah berkaitan dakwaan terdapat arahan penutupan 200 pusat tahfiz di negeri ini, beliau berkata kertas siasatan kes berkenaan telah lengkap.

“Kita telah merujuk kepada Timbalan Pendakwa Raya dan ada satu dua perkara lagi yang perlu kita ambil tindakan, namun belum ada sebarang tangkapan atau arahan untuk pertuduhan setakat ini,” katanya.–AlHijrah Online


MALAYSIA, TURKI, QATAR DI LANDASAN AMPUH SELAKU PENERAJU GERBANG KEWANGAN ISLAM DUNIA

ISTANBUL: Sektor kewangan Islam yang mula berkembang pesat, kini sudah sedia melonjak di rantau baharu menerusi Turki, Malaysia dan Qatar, kata tokoh kewangan Qatar.

Menerusi wawancara eksklusif dengan agensi berita Turki, Anadolu, Ketua Pegawai Eksekutif Pusat Kewangan Qatar, Yousuf Al-Jaida berkata, Malaysia boleh bertindak sebagai gerbang kewangan Islam ke Asia dengan Turki menjadi selaku pintu masuk Eropah dan Qatar untuk Timur Tengah dan Afrika.

Beliau berkata, Malaysia sudah bersedia dengan kerangka perundangan bagi melaksanakan sektor itu serta produk seperti Sukuk – nota kewangan Islam tanpa faedah.

Qatar dan Turki pula perlu meningkatkan lagi usaha mereka dalam sektor ini dan seharusnya dirintis oleh negara Islam.

Sambil menegaskan Doha dan Ankara harus berusaha lebih keras, beliau berkata, ketiga-tiga negara perlu membentuk satu plafom besar bagi berkongsi pengalaman, teknologi dan pengetahuan dalam bidang yang bernilai US$2,4 trilion.

“Saya fikir kita mampu mencipta suatu yang amat hebat dan gemilang dalam industri ini,,” kata al-Jaida sambil menambah, kewangan Islam kini semakin berkembang dengan lebih pantas berbanding kewangan tradisional atau konvensional.

Menurut CEO itu, wujud beberapa bidang baharu yang berpotensi menerusi kewangan Islam seperti teknologi kewangan Islam, pembiayaan semula takaful dan pengurusan aset Islam.

“Saya fikir kita mempunyai masa depan cerah dan hebat tetapi masih banyak perkara yang perlu dilakukan,” katanya.

Dengan masalah ekonomi semakin memuncak di seluruh dunia, al-Jaida berkata kewangan Islam boleh menjadi model terhadap ekonomi dunia. Mengulas mengenai projek Pusat Kewangan Istanbul yang dijangka dapat disempurnakan pada 2022, al-Jaida menyuarakan keyakinan terhadap potensi pusat berkenaan.

“Kami sudah berbincang dengan Malaysia dan Pusat Kewangan Istanbul, diharapkan kita akan menandatangani perjanjian persefahaman (MoU) tidak lama lagi”, katanya.

Berada di lokasi strategik antara Eropah dan negara Islam, pusat kewangan itu diharap menjadi medan sektor kewangan bukan perbankan.

Al-Jaida menggesa Turki supaya bekerjasama dengan Qatar dan Malaysia bagi menjadikan kewangan Islam sebagai suatu sektor yang berjaya di negara itu.” — BERNAMA


LELAKI DITAHAN POLIS SELEPAS DIRAKAM PANDU SECARA BERBAHAYA

IPOH: Seorang lelaki ditahan setelah disyaki memandu secara melulu hingga boleh membahayakan pengguna lain sehingga tular menerusi rakaman sebuah video dalam satu kejadian di Jalan Beruas-Parit-Ipoh semalam.

Ketua Polis Perak Datuk Mior Faridalathrash Wahid berkata lelaki berumur 23 tahun yang memandu Proton Saga FLX berwarna coklat itu ditahan di sebuah rumah di Pusing, Batu Gajah selepas polis berjaya mengesannya pada hari yang sama.

“Lelaki itu mengaku memandu kenderaan tersebut kira-kira 3.40 petang sebelum tular di media sosial menerusi sebuah video.

“Kenderaan tersebut dirampas dan lelaki itu ditahan bagi membantu siasatan dibawah Seksyen 42 (1) Akta Pengangkutan Jalan 1987,” katanya dalam satu kenyataan.

Video berdurasi kira-kira seminit itu antara lain menunjukkan suspek memotong barisan dan garisan berkembar di kawasan Pekan Parit hingga boleh membahayakan keselamatan diri sendiri dan pengguna lain. – AlHijrah Online


NAIB PRESIDEN INDONESIA TIDAK HADIR SIDANG KEMUNCAK KUALA LUMPUR

JAKARTA: Naib Presiden Indonesia, Ma’ruf Amin terpaksa membatalkan lawatan ke Malaysia bagi menghadiri Sidang Kemuncak Kuala Lumpur kerana tidak sihat, demikian menurut sumber rasmi hari ini.

“Pasukan doktor memutuskan (Naib Presiden) Ma’ruf Amin perlu berehat,” kata jurucakapnya, Masduki Baidowi kepada agensi berita Anadolu.

Sebaliknya, Masduki berkata Menteri Luar, Retno Marsudi akan
hadir bagi mewakili Naib Presiden dan Kerajaan Indonesia.

Awal Disember lalu, dalam temubual eksklusif dengan Anadolu,
Amin berkata beliau tidak dapat merumuskan sama ada Sidang Kemuncak Kuala
Lumpur akan mengukuhkan Persidangan Kerjasama Islam (OIC) atau menubuhkan badan
baharu yang akan menyediakan nilai tambah untuk menguatkan dan memperkasa
negara-negara Islam.

Sidang kemuncak itu mengumpulkan pemimpin-pemimpin dunia Islam dari 18 hingga 21 Disember yang akan membincangkan pelbagai isu daripada isu pembangunan, pentadbiran, identiti dan budaya, keadilan dan kebebasan. – Terjemahan AlHijrah Online


CADANG NAIK BAHAN API DIBALAS DENGAN PROTES MEGA

PARIS, 27 Januari – Ribuan penunjuk
perasaan ves kuning berarak di Paris dan beberapa bandar lain semalam, susulan
protes anti kerajaan yang kini memasuki minggu ke-11.

Sinar Online melaporkan protes disertai
kira – kira 22,000 orang, jumlah lebih kecil berbanding tunjuk perasaan sebelum
ini, namun kekecohan tetap berlaku di beberapa lokasi himpunan.

Tunjuk perasaan ves kuning bermula
pertengahan November lalu berikutan cadangan kerajaan menaikkan cukai bahan
api, ia lalu bertukar menjadi protes besar – besaran terhadap kerajaan Presiden
Emmanuel Macron.

Dalam usaha menenangkan rakyat Perancis,
Macron melancarkan debat umum yang diharapkan dapat mencari penyelesaian
berhubung kemelut terbabit.

Dalam pada itu, beberapa ahli ves
kuning mencadangkan beberapa calon untuk bertanding dalam pilihan raya Mei
depan untuk Parlimen Eropah.

Sementara itu, pihak yang menentang
tunjuk perasaan ves kuning mengutuk keganasan yang berlaku susulan protes
terbabit.


LEBIH 130,000 IMIGRAN MENINGGALKAN TURKI KE EROPAH

ANKARA: Jumlah pendatang meninggalkan Turki untuk menyeberang ke Greece melalui sempadan barat laut Edirne pada 9.15 malam waktu tempatan mencecah 130,469 orang, kata Menteri Dalam Negeri Turki, Suleyman Soylu di Twitter.

Mendakwa Eropah memungkiri janjinya untuk membantu pendatang di Turki dan membantu negara itu menangani gelombang pendatang, pihak berkuasa Turki sebelum ini mengumumkan ia tidak akan menghalang pendatang ke Eropah.

Keputusan itu dibuat selepas 34 tentera Turki syahid di tangan tentera rejim di wilayah Idlib di barat laut Syria pada 27 Februari lalu.

Sejak pengumuman itu, ribuan pendatang asing membanjiri sempadan Edirne untuk menuju ke Eropah.

Tentera Turki bekerja keras untuk melindungi orang awam di bawah perjanjian dengan Rusia pada hujung 2018 di mana tindakan keganasan adalah dilarang di zon de-ekskalasi di Idlib, yang menyaksikan lebih 1,300 orang awam terbunuh akibat pencabulan gencatan senjata.

Turki yang kini menjadi tempat perlindungan sementara 3.7 juta pelarian Syria menegaskan tidak lagi mampu menampung gelombang pelarian baharu. — Terjemahan AlHijrah Online


WANITA DIPENJARA CURI PERALATAN KUIH RAYA

KUALA LUMPUR, 9 Jun – Gara-gara mencuri peralatan membuat kuih raya dan beberapa barang lain di sebuah pasar raya, seorang wanita dihukum penjara sehari dan didenda RM500 oleh Mahkamah Majistret di sini, hari ini.

Majistret Mahyudin Mohmad Som menjatuhkan hukuman itu ke atas Mazileen Mubarak Ali, 29, selepas dia mengaku bersalah mencuri 15 jenis peralatan membuat kuih dan juga makanan kucing yang bernilai RM114.60 milik Sogo Department Store, di sini pada 6.30 petang, semalam.

Antara barang itu ialah acuan biskut, pisau kek, berus pastri, penggelek plastik dan papan kuih siput. Terdahulu, Mazileen yang bekerja sebagai pegawai khidmat pelanggan dalam rayuannya berkata dia mencuri kerana mahu menjalankan perniagaan kuih raya dan ini merupakan kesalahan pertamanya. Dia juga memohon mahkamah mengenakan hukuman ringan dengan alasan suaminya tidak bekerja dan dia perlu menanggung ibu bapanya yang sudah tua.

Timbalan Pendakwa Raya Nur Farah Adilah Noordin memohon mahkamah menjatuhkan hukuman setimpal supaya memberi pengajaran kepada tertuduh. Mahkamah memerintahkan wanita itu menjalani hukuman tersebut dari tarikh dia ditangkap pada 8 Jun dan jika gagal membayar denda dia boleh dipenjara 10 hari.

Tertuduh didakwa mengikut Seksyen 380 Kanun Keseksaan yang membawa hukuman penjara sehingga 10 tahun atau denda dan bagi kesalahan kali kedua atau lebih boleh dikenakan hukuman penjara dan juga denda atau sebatan.

BERNAMA


ARAB SAUDI BUKA PINTU SEMPADAN BAGI PELANCONG ASING BERMULA 1 OGOS

RIYADH: Kerajaan Arab Saudi membuka semula pintu sempadan bagi menerima pelancong asing yang sudah lengkap menerima vaksin, bermula 1 Ogos.

Memetik laporan Saudi Press Agency, Kementerian Pelancongan memaklumkan pelancong asing tidak perlu menjalani kuarantin bagi mereka yang mempunyai sijil vaksinasi.

“Arab Saudi akan membuka semula pintunya kepada pelancong asing, dan menarik balik penggantungan kemasukan pemegang visa pelancong, bermula 1 Ogos ini,” katanya.

Bagaimanapun, pelancong asing perlu mengambil ujian PCR COVID-19 dalam tempoh 72 jam sebelum tiba di Arab Saudi.

Data tersebut boleh diguna pakai dalam aplikasi ‘Tawakkalna’.

“Aplikasi ‘Tawakkalna’ akan dinaik taraf bagi kegunaan pelancong asing untuk masuk ke tempat awam di negara itu seperti pusat membeli-belah, pawagam, restoran dan tempat hiburan,” katanya.

Sementara itu, Kerajaan Arab Saudi hanya membenarkan kemasukan pelancong asing yang mengambil dua dos vaksin COVID-19 jenis Pfizer, AstraZeneca, Moderna atau Johnson&Johnson.

Bagi pelancong yang menerima vaksin jenis Sinophram atau Sinovac, mereka perlu mengambil dos tambahan daripada mana-mana jenis vaksin yang dibenarkan untuk masuk ke dalam Arab Saudi.


KES PENDERAAN BELLA: TMJ TAWAR KHIDMAT PEGUAM SECARA PERCUMA

KUALA LUMPUR: Perbicaraan kes penderaan remaja orang kurang upaya (OKU) sindrom down yang dikenali sebagai Bella mendapat perhatian Tunku Mahkota Johor, Tunku Ismail Idris Sultan Ibrahim.

Dalam ciapannya di Twitter mengatakan Tunku Ismail menawarkan khidmat peguamnya secara percuma bagi menjalankan arahan memerhati atau ‘watching brief’.

Ujar Tunku Ismail, beliau akan mengubungi Menteri Pembangunan Wanita, Keluarga dan Masyarakat Datuk Seri Rina Harun berhubung tawaran tersebut bagi pihak kementeriannya.

“Saya telah berhubung dan berbincang dengan peguam-peguam saya mengenai kes penderaan Bella.

“Kes ini sedang berjalan di Mahkamah Sesyen Kuala Lumpur dan pihak pendakwaan kerajaan sudah memulakan perbicaraan terhadap OKT (orang kena tuduh) dalam kes ini,” katanya.

Tambah Tunku Ismail, kes pendakwaan pada ketika ini melibatkan dua pihak antara pendakwa raya kerajaan bagi pihak kerajaan atau awam dengan peguam bela yang dilantik untuk mewakili tertuduh (OKT).

Semalam, isteri Tunku Ismail, Che’ Puan Khaleeda Bustaman turut menegaskan akan melakukan segala yang mungkin demi mendapatkan keadilan buat Bella.

Menurutnya, beliau berasa kecewa melihat pihak yang merasakan mereka boleh bertindak apa sahaja terhadap kanak-kanak teraniaya bagi melepaskan diri.

“Kamu boleh bersembunyi di belakang barisan peguam tetapi karma akan datang kepada kamu di dunia dan di akhirat,” kata Che’ Puan Khaleeda.

Sebelum ini Pengasas Rumah Bonda, Siti Bainun Ahd Razali 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021.

Pertuduhan dibuat mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.–AlHijrah Online


PRU15: LEBIH 200 BENDERA PH DICABUT, DIBUANG KE PARIT

KLUANG: Lebih 200 bendera Pakatan Harapan (PH) yang dipasang di sepanjang laluan Kampung Parit Kuari dekat Ayer Hitam di sini dicabut dan dibuang ke dalam parit, dipercayai dilakukan oleh pihak tidak bertanggungjawab.

Calon PH bagi Parlimen Ayer Hitam Sheikh Umar Bagharib Ali menerusi hantaran di laman Facebooknya berkata para petugas yang memacak bendera menyedari kejadian itu sekitar 8 pagi semalam selepas enam jam dipasang.

“Kami amat kecewa terhadap sikap politik samseng sebegini dan mengutuk mana-mana pihak yang menggunakan taktik kotor serta tidak bertamadun dalam pilihan raya.

“Sikap ini telah mencalarkan demokrasi yang membenarkan parti-parti politik berkempen secara sihat dan mengikut undang-undang yang ditetapkan oleh Suruhanjaya Pilihan Raya (SPR) dan juga pihak berkuasa,” katanya.

Bagaimanapun, Sheikh Umar yang juga Naib Pengerusi DAP Johor telah mengarahkan petugas PH di Parlimen itu supaya tidak melakukan sebarang tindak balas di luar sempadan undang-undang pilihan raya.

Ketua Polis Daerah Batu Pahat ACP Ismail Dollah ketika dihubungi Bernama hari ini berkata pihaknya belum menerima sebarang laporan berhubung insiden bendera parti politik dicabut atau dibuang.

Pada Pilihan Raya Umum ke-15, kerusi Parlimen itu akan menyaksikan persaingan tiga penjuru melibatkan penyandang Datuk Seri Dr Wee Ka Siong dari Barisan Nasional, Sheikh Umar dan calon Perikatan Nasional Muhammad Syafiq A. Aziz.

Pada PRU lepas, Wee memenangi parlimen itu dengan majoriti tipis sebanyak 303 undi.

SPR menetapkan 19 Nov sebagai hari pengundian PRU15, manakala pengundian awal pada 15 Nov. –AlHijrah Online


TIGA PENIAGA SAYUR DIKOMPAUN TIDAK PAMER, NAIKKAN HARGA

ALOR SETAR: Tiga peniaga sayur dikenakan kompaun oleh Kementerian Perdagangan Dalam Negeri Dan Hal Ehwal Pengguna (KPDNHEP) Kedah selepas didapati tidak meletakkan tanda harga dan menaikan harga yang  dikesan menerusi Ops Sayur .

Pengarah KPDNHEP Kedah, Rae Morn Verak berkata, operasi tertumpu di pasar awam di negeri ini dengan menyasarkan peletakan tanda harga yang jelas dan penggunaan alat timbang yang masih dalam tempoh yang sah.

Katanya, dalam usaha memerangi kenaikan ini, seramai 172 orang pegawai penguatkuasa dan 52 orang pegawai pemantau harga digerakkan di seluruh negeri bagi membuat pemeriksaan.

“Dalam usaha untuk mengenal pasti punca kenaikan harga, jadi sekarang kita akan meneliti rangkaian pembekalan sayur ini sama ada daripada pihak peruncit atau pembekal.

“Kita juga akan sentiasa mendapatkan maklumat harga sayur terkini dari ladang melalui FAMA (Lembaga Pemasaran Pertanian Persekutuan) dan berpandukan harga ini kita akan menyelidik sama ada wujud pencatutan tidak kira di peringkat pembekal ataupun di peringkat akhir iaitu di peringkat peniaga,” katanya.

Jelasnya, sepanjang pelaksanaan Ops Sayur, sebanyak 171 pemeriksaan dilakukan di bawah ops sayur dan sebanyak 12 notis bertulis (NB) dan 89 notis pengesahan maklumat barangan (NPMB) dikeluarkan kepada peniaga.

Kesemua tindakan itu disiasat di bawah Akta Kawalan Harga Dan Antipencatutan 2011.

Rae Morn berkata, sepanjang tahun ini sebanyak 69,654 buah premis telah diperiksa bagi seluruh negeri Kedah 929 daripadanya dikenakan tindakan atas pelbagai kesalahan.

Ia membabitkan nilai keseluruhan kompaun sebanyak RM154,000 dan rampasan sebanyak RM607,051.75 —AlHijrah Online


POLIS BURU LELAKI CABUL WANITA DI CYBERJAYA

CYBERJAYA: Polis sedang mengesan seorang lelaki yang disyaki terbabit dalam kes cabul seorang wanita di kawasan parkir sebuah pusat komersial Tamarind Square di Cyberjaya, semalam.

Ketua Polis Daerah Sepang ACP Wan Kamarul Azran Wan Yusof berkata dalam kejadian kira-kira 2 petang itu, wanita berumur 27 tahun telah disapa seorang lelaki kononnya untuk membantunya menyimpan barang ke dalam kereta di parkir pusat komersial tersebut, selain mahukan troli yang digunakan wanita itu.

“Bagaimanapun wanita berkenaan menolak bantuan tersebut namun lelaki  itu tetap mengambil barang pengadu dan memasukkan dalam kereta dan secara tiba-tiba suspek bertindak menyentuh dan meramas punggung pengadu sebelum melarikan diri,” kata Wan Kamarul dalam satu kenyataan hari ini.

Beliau berkata, mangsa memaklumkan bahawa lelaki itu berpakaian serba hitam, menyandang bag sling warna hitam, dengan rambut dan kulit berwarna gelap.

“Pengadu hanya nampak lelaki itu matanya juling. Pengadu juga tidak kenal dan tidak pernah berjumpa dengan lelaki itu sebelum ini,” katanya menambah kes disiasat di bawah Seksyen 354 Kanun Keseksaaan.–AlHijrah Online


ZULKIFLI SAH POSITIF COVID-19

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini mengesahkan beliau positif COVID-19 oleh Kementerian Kesihatan Malaysia.

Zulkilfi memaklumkan sehingga kini keadaan kesihatan beliau adalah baik.

“Saya menyeru orang ramai yang menghadiri majlis yang melibatkan kehadiran saya dari 24 September hingga 4 Oktober agar menjalani pemeriksaan saringan COVID-19 di mana-mana klinik kesihatan dengan segera,” katanya melalui akaun rasminya di Facebook.

Beliau turut meminta agar Allah SWT sembuhkan dan selamatkan rakyat Malaysia daripada COVID-19. — AlHijrah Online / Zaim Zamani


SEKTOR SWASTA DIMINTA BENARKAN PEKERJA KELUAR MENGUNDI ESOK

SUNGAI BESAR, 17 Jun – Suruhanjaya Pilihan Raya (SPR) meminta para majikan sektor swasta supaya membenarkan pekerja mereka keluar mengundi pada pilihan raya kecil (PRK) kerusi Parlimen Sungai Besar, esok.

Anggota Suruhanjaya Pilihan Raya (SPR) Datuk Abd Aziz Khalidin berkata majikan yang didapati menghalang pekerja mereka menunaikan tanggungjawab boleh diambil tindakan mengikut Seksyen 25(3) Akta Kesalahan Pilihan Raya 1954 yang membawa hukuman denda tidak lebih RM5,000 atau dipenjara setahun, jika sabit kesalahan.

Beliau turut menasihatkan sebanyak 42,365 pemilih supaya keluar mengundi secara berperingkat mengikut kesesuaian masa masing-masing dalam tempoh yang ditetapkan bagi mengelak kesesakan di 28 pusat mengundi.

Katanya parti politik dan calon juga tidak dibenarkan membuka barung mahupun berkempen.

“Hanya barung SPR sahaja dibenarkan dibuka pada hari mengundi bagi kemudahan pengundi-pengundi membuat semakan maklumat pengundian mereka,” katanya kepada pemberita selepas meninjau kerja semakan peralatan mengundi di Dewan Seri Bernam di sini hari ini.

SPR juga, katanya, meminta pengundi tidak memberikan kad pengenalan mereka kepada pihak lain selain petugas SPR kerana ia mungkin disalah guna pihak tertentu. PRK kawasan Parlimen Sungai Besar menyaksikan pertembungan tiga penjuru antara calon Barisan Nasional (BN), Budiman Mohd Zohdi; calon PAS Dr Abdul Rani Osman dan Azhar Abdul Shukur dari parti Amanah.

Kawasan Parlimen Sungai Besar mempunyai 42,655 pemilih berdaftar dengan pengundi biasa sebanyak 42,365 orang, pengundi awal (286) dan pengundi tidak hadir (4) kerana berada di luar negara.

BERNAMA


API MARAK PUNCA KANAK-KANAK PEREMPUAN TIDAK SEMPAT SELAMATKAN DIRI

GEORGE TOWN: Kanak-kanak perempuan yang rentung dalam kebakaran rumahnya di Kampung Pisang, Jalan Paya Terubong di sini, malam tadi dipercayai tidak sempat menyelamatkan diri kerana faktor api yang marak terlalu cepat.

Ketua Polis Daerah Timur Laut ACP Soffian Santong berkata mayat mangsa, G. Sri Laavanya, 7, ditemukan terbaring di bahagian belakang katil di dalam bilik bapanya dalam keadaan rentung dipercayai cuba bersembunyi untuk menyelamatkan diri di situ.

“Kebakaran itu melibatkan tiga buah rumah sewa di situ termasuk kediaman mangsa, kanak-kanak tersebut tinggal bersama bapa dan datuk serta neneknya manakala ibunya telah lama meninggal dunia.

“Semasa kejadian bapanya tiada di rumah dan hanya terdapat datuk serta neneknya, ketika kebakaran itu mereka berdua (nenek dan datuk) telah lari keluar untuk menyelamatkan diri dan tidak sempat mencarinya kerana api sedang marak.

“Menurut mereka, selalunya kanak-kanak itu tidur di biliknya sendiri namun semalam mangsa tidur di bilik bapanya menyebabkan mereka gagal mencarinya untuk dibawa keluar bersama,” katanya di sini.

Dalam kejadian itu, pihak bomba menerima panggilan kecemasan pada 11.19 malam tadi.

Soffian berkata nenek mangsa mengalami kecederaan ringan iaitu melecur di tangan kanan dan dia telah mendapatkan rawatan awal di Hospital Pulau Pinang (HPP).

Katanya rumah yang dihuni mangsa bersama ahli keluarganya itu mempunyai tiga bilik dan mereka dipercayai menyewanya dengan harga RM100 sebulan.

”Dua lagi rumah turut disewa dengan tiga penghuni di setiap rumah, ketiga-tiganya terbakar dalam kebakaran tersebut dengan rumah mangsa paling teruk iaitu lebih 80 peratus. Api dikatakan berpunca daripada rumah yang dihuni keluarga mangsa,” katanya.

Beliau berkata mayat kanak-kanak perempuan yang merupakan anak tunggal itu selesai dibedah siasat di HPP kira-kira 12 tengah hari tadi sebelum dituntut ahli keluarganya.

Menurut Soffian punca sebenar kebakaran tersebut masih disiasat pihak berkuasa.

Sementara itu, tinjauan di Jabatan Forensik HPP mendapati ramai ahli keluarga kanak-kanak tersebut sedang menunggu dan mereka enggan ditemu bual kerana terlalu sedih dengan kejadian yang menimpa mangsa yang disifatkan anak yang baik dan manja. — AlHijrah Online


SIRIM BERHAD PERAK AKAN LAKSANAKAN PENSIJILAN DURIAN MUSANG KING

IPOH: Institut Piawaian dan Penyelidikan Perindustrian Malaysia (SIRIM) Berhad Perak akan melaksanakan pensijilan durian Musang King bagi menjamin kualiti dan menstabilkan harga ‘raja buah’ itu.

Pengarahnya Mohd Adzhar Ahmad berkata ketika ini pihaknya dengan kerjasama Jabatan Pertanian Negeri Perak dan Institut Penyelidikan dan Kemajuan Pertanian Malaysia (MARDI) sedang membangunkan piawaian standard khusus untuk pensijilan berkenaan yang dijangka dapat dilaksanakan sebelum penghujung tahun ini.

“Setiap negara ada keperluan untuk mengimport sesuatu produk, sekiranya durian Musang King sudah ada pensijilan, tidak perlu ada banyak dokumentasi sekali gus dapat mengurangkan kerenah birokrasi.

“Selain itu, pensijilan ini juga dapat menyelaraskan harga dari segi gred durian itu jadi tidaklah durian Musang King nanti dijual pada harga tidak munasabah,” katanya kepada pemberita selepas merasmikan Mesyuarat Agung Tahunan Persatuan Pekebun Durian Negeri Perak di sini hari ini.

Sementara itu, Pengerusi Persatuan Pekebun Durian Perak Nor Hisham Nayan berkata pihaknya sedang merancang beberapa inisiatif untuk membantu pekebun durian di negeri ini meningkatkan kualiti tanaman.

Nor Hisham berkata beberapa kursus akan dianjurkan untuk ahli persatuan itu dengan kerjasama pelbagai agensi seperti kursus lanjutan, kursus biodiversiti serta kursus kepada pekebun baharu.

“Kita juga akan melantik ahli jawatankuasa (AJK) di setiap daerah bagi memantau keperluan ahli. Saya bersama AJK akan turun padang memberi khidmat nasihat yang disediakan persatuan mengenai penanaman durian,” katanya dengan menambah persatuan itu mempunyai 500 ahli. —AlHijrah Online


PRU-15: MUHYIDDIN MOHON MAAF ATAS KENYATAAN KETUA PEMUDA PAS SIK

BATU PAHAT: Pengerusi Perikatan Nasional (PN) Tan Sri Muhyiddin Yassin hari ini memohon maaf kepada mana-mana pihak yang tersinggung dengan kenyataan Ketua Pemuda PAS Sik Mohd Shahiful Mhd Nasir yang menyatakan mengundi Barisan Nasional (BN) dan Pakatan Harapan (PH) pada Pilihan Raya Umum ke-15 (PRU15) akan masuk ke neraka.

Muhyiddin pada masa sama mengingatkan semua calon yang berkempen bagi PRU15 supaya mengelak daripada membuat kenyataan yang boleh menimbulkan salah faham.

“Saya fikir mereka sudah tahu sewajarnya ada penjelasan, saya pun tidak berapa gemar buat kenyataan seperti itu dari sudut agama tetapi yang penting kita elakkanlah daripada memberi kenyataan yang boleh menimbulkan salah faham.

“Nanti akan ada yang tersentuh dan tersinggung… saya mohon maaf bagi mereka, yang penting hasrat dan niat baik dalam ceramah untuk memberikan penerangan agar mereka semua tahu dan memberi sokongan kepada PN,” katanya kepada pemberita selepas Program Santai Anak Muda Johor di sini.

Ketika ditanya mengenai Timbalan Presiden PKR Mohd Rafizi Ramli akan membuat laporan polis berhubung kenyataan itu dalam masa terdekat bagi mengelakkan mana-mana parti menggunakan agama bagi tujuan politik, Muhyiddin berharap isu tersebut tidak diperbesarkan.

Baru-baru ini tular rakaman video berdurasi 28 saat memaparkan Mohd Shahiful mengeluarkan satu kenyataan, bagaimanapun semalam, beliau menerusi Facebook telah menyatakan permohonan maaf dan menarik balik kenyataan tersebut. –AlHijrah Online


OPERASI KEDAI MAKAN DITUKAR 6 PAGI HINGGA 10 MALAM BERMULA ESOK

KUALA LUMPUR: Waktu operasi premis kedai makan dan restoran dalam Fasa 1 Pelan Pemulihan Negara (PPN) akan ditukar dari jam 6 pagi hingga 10 malam berkuatkuasa esok, 28 Jun 2021.

Perkara itu dimaklumkan Menteri Kanan (Keselamatan) Datuk Seri Ismail Sabri Yaakob.

“Sebelum ini, operasi melibatkan premis kedai makan dan restoran hanya dibenarkan bermula jam 8 pagi sehingga 8 malam.

“Setelah mengambil kira rayuan dan pandangan pengusaha kedai makan, sidang mesyuarat bersetuju untuk menukar waktu operasi premis yang menjual makanan bermula jam 6 pagi hingga 10 malam berkuatkuasa 28 Jun 2021,” kataya dalam kenyataan hari ini.

Dalam kenyataan sama, Ismail Sabri memaklumkan, Fasa 1 PPN dikekalkan sehingga tiga indikator nilai ambang utama dicapai.

Ketiga-tiga indikator nilai ambang tersebut ialah purata kes harian COVID19 menurun di bawah 4,000 kes, kadar penggunaan katil di ICU pada paras sederhana serta kadar vaksinasi bagi populasi yang telah menerima dua dos lengkap mencapai 10 peratus.

Dalam Fasa 1 PPN, SOP am Perintah Kawalan Pergerakan (PKP) 3.0 masih diguna pakai yang mana semua aktiviti sosial dan ekonomi tidak dibenarkan beroperasi kecuali sektor-sektor perlu yang disenaraikan dalam senarai positif yang dikeluarkan Majlis Keselamatan Negara (MKN). — AlHijrah Online


SUAMI SITI NURAMIRA DIDENDA RM16,000 BUAT HANTARAN VIDEO JELIK DI LAMAN SOSIAL

PETALING JAYA: Suami pelawak wanita yang membuka tudung dan menanggalkan baju kurung ketika melakukan persembahan di kelab komedi Crackhouse di Taman Tun Dr Ismail didenda RM16,000 oleh Mahkamah Sesyen kerana membuat dan memulakan hantaran video jelik di Instagram dan YouTube, tahun lepas.

Hakim Azrul Darus menjatuhi hukuman itu selepas V. Alexander Navin, 39, mengaku bersalah ketika prosiding pengurusan kes tersebut hari ini.

Mahkamah mengenakan denda RM8,000 atau penjara empat bulan ke atas tertuduh bagi setiap pertuduhan.

Dia didakwa melakukan kesalahan itu dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ serta YouTube dengan nama profil ‘Alex & Amy @ insta Greenleafyconnoiseur’ pada 5 dan 16 Jun tahun lepas.

Alexander Navin didakwa mengikut Seksyen 233(1)(a) Akta Komunikasi dan Multimedia 1998 serta dihukum mengikut Seksyen 233(3) akta sama yang membawa hukuman maksimum penjara setahun atau denda RM50,000 atau kedua-duanya, jika sabit kesalahan dan boleh didenda RM1,000 bagi setiap hari kesalahan itu diteruskan selepas sabitan.

Terdahulu, Timbalan Pendakwa Raya P. Vitiya Monisha memohon mahkamah menjatuhkan hukuman berat sebagai pengajaran dengan mengambil kira faktor tindakan tertuduh memuat naik video yang telah mencetuskan ketidakselesaan masyarakat awam.

“Sebanyak 46 laporan polis diterima mengenai video tersebut di seluruh negara, jadi saya mohon hukuman yang dijatuhkan turut mengambil kira faktor kepentingan awam. Hukuman yang diberikan hendaklah menunjukkan bahawa keadilan telah ditegakkan,” katanya.

Peguam R. Sivaraj pula memohon hukuman denda ringan atas alasan anak guamnya telah mengaku bersalah di peringkat awal sebelum perbicaraan kes bermula dan dia juga tidak mampu membayar jumlah yang tinggi kerana tidak lagi bekhidmat sebagai pengajar selam bebas.

“Anak guam saya telah memeluk agama Islam pada Julai tahun lepas sebelum berkahwin dengan Siti Nuramira Abdullah pada Disember tahun sama.

“Selepas dituduh, dia tidak mempunyai akaun media sosial dan tidak membuat sebarang kontroversi. Kes ini merupakan bahan topik perbualan hangat dan mendapat liputan media sehingga anak guam saya mengalami perubahan gaya hidup yang drastik disebabkan tindakannya,” katanya sambil menambah Alexander Navin sudah insaf kerana tempoh reman 10 hari dan pengalaman ditahan serta disiasat polis menjadi pengajaran buat tertuduh.

Pada 17 April lepas, Siti Nuramira didenda RM8,000 oleh Mahkamah Sesyen atas pertuduhan pilihan dengan sengaja berniat melukakan perasaan agama orang lain dengan menyebut dia seorang muslim yang telah menghafal 15 juzuk al-Quran sebelum bertindak membuka tudung dan menanggalkan baju kurung sewaktu melakukan persembahan di atas pentas.–AlHijrah Online


TOKOH AL-QURAN USTAZ NIK AZIZAN MENINGGAL DUNIA

KUALA LUMPUR: Tokoh Al-Quran dan guru Tarannum, Ustaz Nik Azizan Nik Jaafar meninggal dunia pagi tadi.

Dikhabarkan Allahyarham menghembuskan nafas terakhirnya kira-kira jam 7.30 pagi tadi di Hospital Kuala Lumpur (HKL).

Berita pemergian Allahyarham dilapor telah dikongsikan oleh keluarga beliau.

Allahyarham aktif menyampaikan ilmu Al-Quran menerusi pelbagai saluran dan pernah menjadi pengacara program Jom Tarannum terbitan TV AlHijrah. –AlHijrah Online


KP KESIHATAN BUKAN HADIR UPACARA FREEMASON

KUALA LUMPUR: Dakwaan mengenai Ketua Pengarah Kesihatan, Tan Sri Dr Noor Hisham Abdullah menghadiri upacara pergerakan ‘Freemasons’ disahkan tidak benar selepas Kolej Diraja Pakar Bedah Edinburgh (RCSEd) mengesahkan beliau menerima anugerah ‘Fellowship Ad Hominem’ pada Februari 2018.

Kenyataan yang dikeluarkan RCSEd bertarikh semalam, 21 Mei 2021, memaklumkan bahawa anugerah tersebut antara yang tertinggi dikurniakan kepada pengamal perubatan yang masih berkhidmat atau bersara mahu pun mana-mana individu dianggap layak.

Dr Noor Hisham turut memuat naik kenyataan RSCEd di laman Facebook beliau serta turut menafikan dakwaan yang berunsur fitnah dan tidak benar bahawa beliau menghadiri upacara ‘Freemasons’.

“Penyebaran fitnah melalui media sosial dalam kalangan masyarakat masa kini semakin berleluasa dan sukar ditangani. Kebanyakan aplikasi media sosial diguna bagi menyebarkan pelbagai berita dan cerita palsu berunsur fitnah.

“Alhamdulillah pihak RSCEd telahpun mengeluarkan kenyataan rasmi,” katanya.

Sebelum ini tular di media sosial dakwaan beberapa individu tidak bertanggungjawab yang mengaitkan gambar lama Dr Noor Hisham hadir ke majlis anugerah tersebut dengan upacara keagamaan dan ‘Freemason’. – AlHijrah Online


CUACA PANAS BERI CABARAN GURU TASKA RANCANG AKTIVITI

GUA MUSANG: Cuaca panas ketika ini secara tidak langsung memberikan cabaran baharu terhadap guru taman asuhan kanak-kanak (Taska) di daerah ini apabila terpaksa mengehadkan aktiviti fizikal luar.

Guru taska Nur Farhani Mohd Shukri, 27, berkata dia dan guru lain perlu menjadi lebih kreatif merancang aktiviti untuk mengawal emosi kanak-kanak sekali gus mengelak mereka daripada meragam.

Menurut Nur Farhani, kanak-kanak lebih gemar melakukan aktiviti di luar premis memandangkan kawasan lebih luas dan mereka lebih bebas bergerak.

“Cabaran kita lebih, kita perlu cari aktiviti yang lebih kreatif untuk anak hilang kebosanan.”

“Kalau cuaca tidak panas, kita boleh pujuk mereka main di taman, ambil udara luar atau tengok haiwan seperti burung. Sekarang ini, sebab panas tinggi sangat kita tak dapat buatlah aktiviti luar,” katanya kepada pemberita di Taska Anakku Khalifah di Bandar Baru di sini.

Nurul Syafiqah Zamri, 24, pula berkata dia perlu memberi perhatian yang lebih terutama terhadap bayi dan kanak-kanak bawah usia dua tahun.

“Memang berbeza dan mereka banyak meragam, ada kalanya mereka meminta susu lebih daripada kebiasaan.”

“Kita akan menasihati ibu bapa untuk menyediakan pakaian yang bersesuaian dengan musim sekarang. Kami juga lebih kerap memandikan anak-anak,” katanya.

Sementara itu, pengusaha taska Siti Fatimah Zaharah Ahmad, 38, tidak menafikan cabaran lebih berganda ketika ini berikutan keadaan cuaca yang panas yang membantutkan aktiviti fizikal anak-anak jagaan taska berkenaan.

“Suhu terlalu panas sekarang jadi saya menitikberatkan keselamatan anak-anak. Saya lebih kerap ingatkan cikgu supaya anak-anak minum air kosong secukupnya dan memperbanyak aktiviti di dalam premis sahaja.”

“Untuk aktiviti luar, kami hanya hadkan pada waktu pagi,” katanya.–AlHijrah Online


SPRM SIASAT SURAT ‘AKU JANJI’ CALON UMNO

KUALA LUMPUR: Suruhanjaya Pencegahan Rasuah Malaysia (SPRM) telah membuka kertas siasatan berhubung penularan surat yang dikatakan aku janji calon UMNO untuk menyokong presiden parti itu Datuk Seri Ahmad Zahid Hamidi sebagai perdana menteri, yang tular.

Ketua Pesuruhjayanya Tan Sri Azam Baki yang mengesahkan perkara itu berkata SPRM ada menerima laporan berhubung penularan surat aku janji berkenaan, dan kes disiasat di bawah Seksyen 23 Akta SPRM 2009 kerana salah guna kuasa.

“Kami buka kertas siasatan berhubung perkara ini kerana ia merupakan satu kesalahan salah guna kuasa, dikatakan ada calon pilihan raya ini dipaksa tandatangan untuk menyokong seseorang menjadi Perdana Menteri,” katanya kepada Bernama hari ini.

Tular aku janji dengan kepala surat UMNO yang memaparkan tandatangan Ahmad Zahid dan Setiausaha Agung Datuk Seri Ahmad Maslan, yang antara lain menyatakan ikrar calon UMNO dan Barisan Nasional yang menang pada PRU15 untuk mencalonkan serta menyokong Ahmad Zahid sebagai perdana menteri.

Azam berkata SPRM akan memanggil pihak yang berkaitan bagi membantu siasatan kes terbabit.

Beliau berkata antara yang akan dipanggil adalah Datuk Seri Dr Shamsul Anuar Nasarah yang namanya disebut dalam aku janji itu.

Sementara itu, Setiausaha Politik kepada Shamsul Anuar, yang juga Pengarah Komunikasi Barisan Nasional (BN Comms), Datuk Azizan Md Zain membuat laporan polis di ibu pejabat polis Dang Wangi di sini hari ini berhubung penularan surat yang dikatakan aku janji itu.

Azizan berkata pihak polis diminta menjalankan siasatan secara menyeluruh berhubung kes berkenaan kerana surat aku janji itu adalah palsu.

Pasukan undang-undang BN Comms pula membuat  laporan kepada Suruhanjaya Komunikasi dan Multimedia (MCMC) berhubung penularan surat aku janji itu secara dalam talian hari ini.

Setiausaha BN Comms Dazma Shah Daud berkata sebarang penyebaran maklumat BN hanya akan dikeluarkan melalui platform rasmi BN, BN Comms dan UMNO Online.–AlHijrah Online


DUA LELAKI MENGAMUK DI PUSAT TAHFIZ DITANGKAP, POSITIF DADAH

KUALA LIPIS: Dua lelaki yang bertindak menyerang seorang penjaga dan seorang pelajar di Pusat Tahfiz Darul Fikri Al Mahmudiah, Kuala Lipis, Pahang yang videonya tular hari ini telah ditahan polis.

Ketua Polis Daerah Lipis, Superintenden Azli Mohd Noor berkata kedua-dua suspek yang ditahan juga didapati positif dadah.

“Kedua-duanya mempunyai rekod jenayah lampau dan dadah.

“Lima suspek terlibat dalam kes ini dan polis sedang giat mengesan tiga lagi suspek yang masih bebas,” katanya dalam kenyataan hari ini.

Ujarnya suspek yang ditangkap akan ditahan reman selama empat hari sehingga 15 Ogos 2022.

Dalam kejadian pada 11 Ogos 2022, lima suspek bersama seorang pelajar telah pergi ke pusat tahfiz tersebut dengan tiga daripadanya telah menyerang seorang penjaga dan pelajar hingga menyebabkan kedua-duanya mengalami kecederaan.

Ia dipercayai berpunca akibat tidak berpuas hati dengan penjaga tahfiz berkaitan pembayaran makanan di pusat tahfiz tersebut.

Azli berkata kes disiasat di bawah Seksyen 147 Kanun Keseksaan kerana merusuh dan Seksyen 448 Kanun Keseksaan kerana menceroboh dan Seksyen 15 (1) (a) Akta Dadah Berbahaya 1952. – AlHijrah Online


NEELOFA & DATUK PROF MUHAYA WARNAI MERDEKA TV ALHIJRAH

Raikan Merdeka dengan semangat perpaduan dan kecintaan pada ibadah dan ilmu.

Itu rantaian kandungan program menarik di TV AlHijrah.

Motivasi Perdana bersama Datuk Profesor Muhaya

7.00 Malam : Program Motivasi Perdana memulakan rali kempen Ilmu & Ibadah Hari Merdeka dengan tema Pemikiran Positif. Program ini membawa tips teknik berfikir secara positif dan kesannya kepada kekuatan diri.

Motivator Datuk Prof. Muhaya Muhamad akan mendedikasikan fungsi berfikir positif serta kesannya kepada tindakan relatif diri.

8.00 Malam : Berita AlHijrah bersiaran dengan isu-isu berkaitan Islam dan Ummah serta laporan khas kemerdekaan

Hos Kongsi Berita : Khairul Wasiril Aswad

8.30 Malam : Program yang mula melonjak popular demgan laporan kompilasi klip video viral Kongsi Berita bersama hos popular Khairul Wasiril Aswad

Antara laporan klip viral menarik Kongsi Berita malam ini adalah berkaitan Hari Kemerdekaan Negara.

Hos Labbaikallah : Ust Don Danial Don Biyajid bersama tetamu jemputan

9.00 Malam : Program eksklusif dari Tanah Suci Labbaikallah dengan hos popular Ustaz Don Danial Don Biyajid. Labbaikallah malam ini bersama artis popular Neelofa yang berkongsi kisah menarik pengalaman pertama kali menjejak kaki ke Tanah Suci.

Promo program kini bersiaran dengan momen airmata Neelofa berkongsi perasaan terharu ketika berada di depan Kaabah.

Raikan Hari Merdeka dengan Ilmu & Ibadah. Pastikan pilihan anda adalah TV AlHijrah.

#islamisfirstclass


PM SERAH KEPADA PEGUAM NEGARA UNTUK AMBIL TINDAKAN TERHADAP SANUSI

KUALA LUMPUR: Datuk Seri Anwar Ibrahim menyerahkan kepada Peguam Negara untuk mengambil tindakan sesuai berhubung kenyataan Menteri Besar Kedah Datuk Seri Muhammad Sanusi Md Nor yang mendakwa Pulau Pinang milik Kedah.

Perdana Menteri berkata tindakan Muhammad Sanusi itu perlu dihentikan kerana ia jelas melanggar prinsip Perlembagaan yang telah diperkenankan oleh Raja-Raja Melayu.

“Apakah kerana nak gelojoh kuasa pilihan raya, kita korbankan prinsip Perlembagaan dan timbulkan huru-hara? … dan ini yang menyebabkan timbul permasalahan.

“Kita sudah merdeka lebih enam dekad, parti-parti memerintah sama ada UMNO-BN, PAS-PH, sekarang PAS-PN, tidak pernah dibangkitkan (berhubung Kedah dan Pulau Pinang) melainkan seorang ketua yang tidak bertanggungjawab yang sanggup melanggar prinsip Perlembagaan,” kata Anwar pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Lim Guan Eng (PH-Bagan) mengenai tindakan ke atas kenyataan Muhammad Sanusi yang menggesa Perlembagaan Persekutuan dipinda untuk padamkan Pulau Pinang agar boleh dikembalikan kepada Kedah, yang telah memecah-belahkan perpaduan rakyat khususnya menimbulkan keresahan dalam kalangan penduduk negeri Pulau Pinang serta mengancam keharmonian dan keselamatan dalam negara.

Jelas Perdana Menteri, kedudukan Pulau Pinang sebagai sebuah negeri dalam Malaysia yang berasingan daripada Kedah jelas termaktub di bawah Fasal (2) Perkara 1 Perlembagaan Persekutuan.

Ia memperuntukkan bahawa Negeri-negeri Persekutuan adalah terdiri daripada Negeri-Negeri Tanah Melayu iaitu Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Selangor dan Terengganu, dan Negeri-Negeri Borneo iaitu Sabah dan Sarawak.

Beliau berkata Fasal (3) Perkara 71 Perlembagaan Persekutuan yang dibaca bersama Jadual Kelapan Perlembagaan Persekutuan juga telah menjamin kedudukan Perlembagaan Negeri termasuk Perlembagaan Negeri Pulau Pinang.

Justeru Anwar berkata isu itu tidak seharusnya dibangkitkan lebih-lebih lagi Malaysia ketika ini telah mencapai kemerdekaan dan merupakan sebuah negara berdaulat.

Bagaimanapun beliau tidak menafikan sejarah bahawa Pulau Pinang dan Seberang Perai adalah sebahagian daripada Kedah sebelum ini, namun ia kemudiannya berubah apabila Inggeris memperoleh Pulau Pinang dan Seberang Perai seperti mana kedudukan Melaka, Singapura, Sabah dan Sarawak.

Sehubungan itu, kata beliau sejarah Kedah dan Pulau Pinang tidak perlu terus dipolemikkan untuk mengelakkan ia melanggar prinsip perlembagaan.

Terdahulu, sebelum sesi soal jawab bermula, dewan menjadi kecoh seketika apabila Datuk Seri Dr Ronald Kiandee Beluran (Bersatu-Beluran) membangkitkan Peraturan Mesyuarat 23 (1) (c) yang mempertikaikan pemilihan soalan nombor satu yang dikemukakan oleh Guan Eng itu.

Bagaimanapun Johari  berkata beliau telahpun meneliti dan membuat pertimbangan sewajarnya berhubung soalan itu.

Dua lagi wakil rakyat pembangkang iaitu Datuk Che Mohamad Zulkifly Jusoh (PN-Besut) dan Datuk Awang Hashim (PN-Pendang) turut bangkit dengan membacakan Peraturan Mesyuarat 23 (1) (b) Peraturan Mesyuarat 36 (6) bagi membantah soalan itu, namun Johari tetap tegas dengan pendirian membenarkan soalan itu dikemukakan. — AlHijrah Online


DUA PEMANDU TRELER MAUT DALAM NAHAS TIGA KENDERAAN

IPOH: Dua lelaki maut apabila sebuah treler muatan simen dan sebuah treler muatan tembikai, terbabit dalam kemalangan di kilometer 317.5 Lebuh Raya Utara Selatan (PLUS) arah utara antara Gopeng dan Tapah, petang semalam.

Pengarah Jabatan Bomba dan Penyelamat Malaysia Negeri Perak Sayani Saidon berkata kemalangan yang turut melibatkan sebuah lagi kenderaan pacuan empat roda itu juga, menyebabkan seorang lagi mangsa cedera.

“Kemalangan tiga kenderaan itu menyebabkan pemandu treler muatan tembikai, seorang lelaki Melayu tersepit dan maut di tempat kejadian.

“Pemandu treler muatan simen juga seorang lelaki Melayu turut disahkan maut,” katanya dalam satu kenyataan.

Sayani berkata pemandu pacuan empat roda jenis Ford Ranger iaitu seorang wanita, mengalami kecederaan dan dihantar ke Hospital Tapah.–AlHijrah Online


BELLA TAKUT, BADAN KURUS SEMASA JUMPA KALI PERTAMA DI HKL – SAKSI

KUALA LUMPUR: Seorang penolong pegawai Jabatan Kebajikan Masyarakat Wilayah Persekutuan Kuala Lumpur (JKMWPKL) hari ini memberitahu Mahkamah Sesyen di sini bahawa Bella berada di dalam keadaan takut dan tubuh badannya kurus semasa berjumpa remaja perempuan sindrom down itu buat kali pertama di Hospital Kuala Lumpur (HKL), tahun lepas.

Mohamad Imran Mohamed Zanyuin, 35, berkata semasa beliau melawat remaja itu pada 4 Julai 2021, Bella bukan sahaja dilihat tidak gembira malah berjalan dalam keadaan tunduk tanpa melihat sesiapa selain kedua-dua tangannya turut berbalut.

“Saya berjumpa Bella yang dirawat di wad COVID hospital itu dan saya melihat mukanya berparut. Bella juga dilihat tidak senyum serta ketakutan,” katanya semasa pemeriksaan utama oleh Timbalan Pendakwa Raya Fazeedah Faik pada perbicaraan kes Pengasas Rumah Bonda Siti Bainun Ahd Razali di hadapan Hakim Izralizam Sanusi.

Menceritakan lebih lanjut, saksi pendakwaan ke-12 itu berkata pada 24 Jun 2021, beliau menerima WhatsApp daripada Siti Bainun yang memaklumkan Bella jatuh dan terkena air panas.

“Siti Bainun hantar WhatsApp pada 3.03 petang dan dia ada menghantar beberapa gambar kecederaan pada tangan dan kepala Bella. Siti Bainun kata dia telah pergi ke hospital dan membeli ubat spray kuning.

“Dalam WhatsApp itu juga, Siti Bainun turut nyatakan Bella positif COVID-19 tetapi dia tidak membawa Bella untuk buat ujian swab kerana takut dengan keadaan fizikal Bella,” kata saksi itu.

Menurut Mohamad Imran, Siti Bainun memberitahunya bahawa Bella terkena air panas dua hari sebelum hari raya.

Kepada soalan Fazeedah apakah tindakan yang dilakukan selepas dimaklumkan oleh Siti Bainun bahawa Bella terkena air panas, saksi itu berkata: Saya minta Siti Bainun membawa Bella ke hospital dan dia maklumkan akan membawa remaja itu ke hospital selepas habis kuarantin pada 29 Jun 2021.

“Pada 24 Jun 2021, saya berbincang dengan pelindung kanak-kanak lain untuk mereka membawa Bella ke hospital dan saya berbincang dengan Ketua Unit Kanak-Kanak JKM pada keesokannya (25 Jun) dan berusaha untuk mendapatkan ambulans untuk membawa Bella ke hospital. Siti Bainun kemudian maklumkan dia telah ditahan di wad Hospital Sungai Buloh (kerana positif COVID-19).

“Saya bertanya kepada Siti Bainun bagaimana keadaan Bella di rumah dan Siti Bainun hanya memaklumkan remaja itu dijaga oleh anak-anak di rumah itu,” kata Mohamad Imran.

Saksi itu berkata kali pertama beliau terserempak dengan Bella selepas dijaga Siti Bainun adalah pada 17 Feb 2021 di Mahkamah Kanak-Kanak Kuala Lumpur dan keadaan Bella pada masa itu gembira selain turut memeluk Siti Bainun.

Mohamad Imran berkata beliau tidak pernah bersetuju Bella diletakkan di bawah jagaan Siti Bainun kerana tidak mengenali wanita itu secara peribadi dan tidak mengetahui latar belakang pengasas rumah kebajikan itu.

Bagaimanapun, Mohamad Imran berkata Mahkamah Majistret Kanak-Kanak membenarkan perintah jagaan sementara diberikan kepada Siti Bainun bermula 14 Julai sehingga 20 Sept 2020 manakala hak penjagaan tetap bermula 24 Sept 2020.

Terdahulu, saksi berkata Siti Bainun telah menyampaikan hasratnya itu kepada seorang pegawai pelindung kanak-kanak dikenali Siti Sarah untuk menjaga remaja berkenaan dan berdasarkan perbincangan dengan Siti Bainun, kanak-kanak itu ditempatkan di kediaman keluarga Siti Bainun di Ampang.

“Bella adalah kanak-kanak orang kurang upaya (OKU) yang perlu diawasi pihak lain selain Siti Bainun serta sokongan keluarga penting untuk memastikan keselamatan Bella sentiasa dipelihara.

Menurut saksi itu, Bella sebelum ini ditempatkan di Taman Sinar Harapan Tuanku Ampuan Najihah Seremban sejak 2011 sehingga 2020 sebelum Siti Bainun menjaga remaja itu.

Mohamad Imran berkata Bella juga tidak bersekolah selepas dijaga oleh Siti Bainun.

Siti Bainun, 30, menghadapi dua pertuduhan iaitu mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam bersambung.–AlHijrah Online


PENINGKATAN KENDERAAN DI LEBUH RAYA KARAK, LPT1 DIJANGKA MULAI ESOK

KUALA LUMPUR: Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa Satu (LPT1) ANIH Berhad menjangkakan peningkatan kenderaan di kedua-dua lebuh raya tersebut mulai esok hingga 8 Mei ini sempena Aidilfitri.

Pengurus Besar, Kanan Ketua ANIH Berhad Radzimah Mohd Radzi berkata bagi tempoh itu, peningkatan kepada 207,500 kenderaan harian dijangka di Lebuhraya KLK manakala LPT1 akan mencatatkan sebanyak 100,000 kenderaan sehari.

Sejak awal Ramadan, Radzimah berkata Lebuhraya KLK mencatatkan jumlah kenderaan sebanyak 145,231 pada setiap hujung minggu manakala 45,600 kenderaan direkodkan menggunakan LPT1.

“ANIH Berhad telah meningkatkan usaha untuk memastikan lebuh raya tersebut berada dalam keadaan baik dengan melakukan kerja pembaikan jalan raya dan penambahbaikan kemudahan awam di kawasan Rehat dan Rawat (R&R) serta hentian sebelah memandangkan aliran trafik ke Pantai Timur menunjukkan peningkatan ketara.

“ANIH Berhad juga sedang giat meningkatkan kemampuan tenaga kerja bagi menyediakan perkhidmatan terbaik demi memastikan kesesakan musim perayaan dapat dikurangkan,” katanya menerusi kenyataan di sini hari ini.

Antara langkah yang dilakukan ialah menambah bilangan jurutol seiring dengan penambahan lorong di plaza tol daripada 100 kepada 151 lorong, mengedarkan cadangan waktu perjalanan, meningkatkan kekerapan rondaan pasukan LPT Ronda dan mempercepatkan tempoh masa tindak balas di lebuh raya selain sedia mengaktifkan laluan kontra jika berlaku kemalangan.

Walaupun pengecualian bayaran tol diberikan pada waktu tertentu seperti diumumkan Perdana Menteri Datuk Seri Ismail Sabri Yaakob sebelum ini, ANIH Berhad mengingatkan pengguna agar menyentuh kad Touch n’Go pada alat pengesan di lorong tol bagi tujuan pengesahan keluar masuk lebuh raya dalam tempoh ditetapkan bagi menikmati pengecualian itu.

Bagi cadangan waktu perjalanan, Radzimah berkata untuk tempoh tiga hari bermula 30 April, pemandu yang hendak ke Pahang dicadangkan masuk ke lebuh raya antara 10 pagi dan 2 petang atau 8 malam hingga 11 malam, manakala cadangan bagi pengguna untuk ke Terengganu dan Kelantan adalah pada 6 hingga 10 pagi atau 5 petang hingga 8 malam.

Sementara untuk perjalanan pada 7 dan 8 Mei, mereka dari Pahang dicadang masuk ke lebuh raya pada 6 pagi hingga 10 pagi dan 7 malam hingga 10 malam, Terengganu (8 pagi hingga 11 pagi atau 8 malam hingga 10 malam) dan Kelantan (6 petang hingga 8 malam atau 10 malam hingga 12 tengah malam).

Pengguna lebuh raya juga boleh merujuk laman sosial rasmi Lembaga Lebuhraya Malaysia atau ANIH Berhad di Twitter @LLMTrafik @LPTTrafik atau Facebook@Lembaga Lebuhraya Malaysia serta @Lebuhraya Pantai Timur atau menghubungi hotline LLM di 1800-88-7752 dan LPT-Line di 1-700-818-700 untuk maklumat lanjut. – AlHijrah Online


TUKAR KUNCI BAB AL-RAHMA TAKTIK KUASAI MASJID AL-AQSA

KUALA LUMPUR – Tindakan rejim Zionis menukar kunci yang digunakan di Bab Al-Rahma, Masjid Al-Aqsa 17 Februari lalu mencetuskan kemarahan rakyat Palestin.

Tindakan itu dilihat sebagai usaha memperluaskan lagi penguasaan Zionis ke atas Masjid Al-Aqsa untuk membina rumah ibadat Yahudi dalam Kompleks Masjid Al-Aqsa.

Menurut Ketua Pegawai Eksekutif Yayasan Al-Quds Malaysia, Dr. Sharif Abu Shammalah, usaha menguasai kawasan timur Kompleks Masjid Al-Aqsa merupakan langkah pertama rejim itu merobohkan Masjid Al-Aqsa.

“Langkah pertama mereka ialah mengawal pintu ini, sekaligus membolehkan mereka mengawal keseluruhan kawasan timur. Umat Islam di Baitulmaqdis amat mengetahui perkara ini dan ia bukan lagi rahsia.”

Beliau menambah “Setiap hari Israel menguar-uarkan tentang pembinaan rumah ibadat Yahudi dalam surat khabar. Mereka akan robohkan Masjid Al-Aqsa untuk membina rumah ibadah mereka”.

Menukar kunci di Bab Al-Rahma merupakan langkah awal pelaksanaan proses pembahagian kawasan Masjid Al-Aqsa.

Sebelum ini, rejim Zionis telah pun melaksanakan pembahagian masa di Masjid Al-Aqsa antara Umat Islam dan Yahudi.


SUAMI ISTERI MAUT, DUA PARAH KERETA TERBABAS

IPOH: Suami isteri maut, manakala dua lagi termasuk kanak-kanak parah apabila kereta dinaiki mereka terbabas di Jalan Kota Bharu dekat Gopeng, semalam.

Pengarah Jabatan Bomba dan Penyelamat Malaysia (JBPM) negeri Sayani Saidon berkata pihaknya menerima panggilan berhubung kejadian itu kira-kira 4 petang oleh orang awam.

Beliau berkata mangsa yang maut Mohd Ramddan Abd Rahim, 44 dan isterinya, Kisdalliana Saad, 43.

“Dua mangsa yang cedera parah adalah wanita warga emas berusia 63 tahun serta kanak-kanak berusia tujuh tahun, telah dihantar ke hospital untuk rawatan lanjut,” katanya.

Menurutnya, kedua-dua mangsa yang maut telah diserahkan kepada polis untuk tindakan lanjut.–AlHijrah Online


35,000 GURU KAFA DIBAYAR ELAUN PENUH KETIKA PERINTAH KAWALAN PERGERAKAN

KUALA LUMPUR: Selepas nasib guru takmir dibela, kerajaan memutuskan  kesemua 35,000 guru KAFA di bawah Jabatan Kemajuan Islam Malaysia (JAKIM) yang terkesan dengan Perintah Kawalan Pergerakan bertujuan mengekang penularan wabak COVID-19, akan dibayar elaun penuh.

Timbalan Ketua Pengarah (Dasar) JAKIM, Hakimah Mohd Yusoff berkata agensi itu menyedari kesulitan dihadapi guru KAFA yang tidak dapat melaksanakan tugas ekoran Perintah Kawalan Pergerakan yang dikuatkuasakan hingga 31 Mac depan

Beliau berkata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri bersetuju pembayaran elaun penuh RM1,000 kepada guru KAFA diteruskan bagi Mac 2020 walaupun sesi pembelajaran tidak diadakan dalam tempoh itu.

“Inisiatif ini selari dengan hasrat Menteri di Jabatan Perdana Menteri (Hal Ehwal Agama) yang melancarkan kempen #musaadahcovid19 bagi membantu mereka yang terjejas dengan COVID-19,” katanya dalam kenyataan di laman Facebook Ketua Pengarah JAKIM hari ini.

Semalam, JAKIM mengumumkan 4,000 guru takmir masjid akan tetap dibayar elaun penuh RM800 walaupun tidak mengajar susulan Perintah Kawalan Pergerakan dikuatkuasakan.

Kerajaan menguatkuasakan Perintah Kawalan Pergerakan sejak Rabu lalu dalam usaha drastik mengekang penularan COVID-19 yang setakat ini merekodkan tiga kes maut dan lebih 1,000 kes jangkitan di Malaysia.

Pasukan tentera juga akan dikerahkan ke jalanan esok bagi membantu polis menguatkuasakan Perintah Kawalan Pergerakan demi keselamatan rakyat. — AlHijrah Online/ Syed Azwan Syed Ali


INSTITUSI PONDOK BUKAN TEMPAT LAMBAKAN PELAJAR BERMASALAH

PASIR MAS: Kerajaan tidak mahu institusi pengajian pondok dijadikan tempat lambakan anak-anak yang bermasalah, kata Menteri Di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Beliau berkata pendekatan ini diambil bagi memastikan supaya pelajar keluaran pondok adalah berkualiti.

“Kita telah membangunkan garis panduan contohnya dalam konteks pengambilan pelajar pondok. Jadi dengan adanya garis panduan yang seragam atau sama, mudahlah untuk kita memastikan supaya mereka masuk ke pondok adalah benar-benar untuk belajar,” katanya.

Beliau berkata demikian kepada pemberita selepas meluangkan masa dan beramah mesra dengan  ulama, guru dan pelajar Pondok Negeri Kelantan di Pondok Lubuk Tapah, di sini hari ini.

Mohd Na’im berkata ibu bapa perlu memainkan peranan mereka dan tidak meletakkan tanggungjawab mendidik anak-anak  kepada institusi pondok.

“Anak-anak yang bermasalah perlu dididik dengan betul bermula daripada keluarga, jadi kalau ibu bapa dan keluarga memainkan peranan untuk mendidik anak, tidak akan timbul masalah,” katanya.

Beliau berkata terdapat 1,332 maahad tahfiz berdaftar di seluruh Malaysia, manakala sebanyak 304 pondok berdaftar di negara ini termasuk 50 di Kelantan.

Dalam perkembangan sama, beliau berkata pihaknya turut menggalakkan agar pondok-pondok di negara ini berdaftar supaya mudah bagi kerajaan memberikan bantuan.

“Kerajaan memberi jaminan untuk memberi bantuan yang diperlukan dan kita mahu memastikan supaya (institusi) pondok terus memainkan peranan mempertahankan Islam dan masyarakat di negara ini,” katanya.

Katanya bagi pondok-pondok berdaftar, anak-anak mudah diawasi, manakala pondok-pondok yang tidak berdaftar pula, tidak ada satu metodologi kurikulum bagi mendidik anak, sekali gus dibimbangi menjadi pusat menyemai bibit-bibit keganasan.–AlHijrah Online


6 MAUT, 28 CEDERA DALAM KEBAKARAN BANGUNAN

NANJING, CHINA: Enam maut manakala 28 lagi cedera dalam kebakaran bangunan di wilayah Jiangsu, timur China pada Khamis, lapor Xinhua, memetik pihak berkuasa tempatan.

Kebakaran berlaku kira-kira 6.07 pagi di Perbandaran Weitang Daerah Xiangcheng di bandar Suzhou dan api berjaya dipadamkan kira-kira sejam kemudian.

Mangsa yang cedera termasuk dua parah telah dihantar ke hospital.

Siasatan untuk mengenal pasti punca kebakaran sedang dijalankan.–AlHijrah Online


TEMPOH DOS KEDUA AZTRAZENECA DIPENDEKKAN 6 MINGGU

KUALA LUMPUR: Pemberian dos kedua vaksin Astrazeneca akan dipendekkan kepada enam minggu berbanding sembilan minggu yang dilaksana ketika ini.

Menteri Kesihatan Khairy Jamaluddin Abu Bakar berkata, tempoh baharu itu akan berkuatkuasa 1 Oktober depan.

“Ini adalah untuk memberi kemudahan kepada mereka yang telah mendapat dos pertama Astrazeneca.

“Mereka boleh menerima dos kedua selepas 6 minggu,” katanya dalam sidang media hari ini.

Sebelum ini sela masa pemberian dos kedua vaksin Astrazeneca adalah 12 minggu sebelum dipendekkan kepada sembilan minggu.

Mengulas mengenai pemberian vaksin kepada remaja, Khairy Jamaluddin memaklumkan hanya remaja tidak bersekolah, penuntut Institusi Pengajian Tinggi (IPT) dan remaja ‘home schooling’ dibenarkan ‘walk in’ ke Pusat Pemberian Vaksin (PPV).

Selain daripada kumpulan itu, pemberian vaksin akan dijalankan secara berjadual di 156 PPV serta di sekolah. – AlHijrah Online


PENGAWAL KESELAMATAN CABUL GADIS OKU

NILAI: Seorang remaja perempuan berstatus orang kurang upaya (OKU) dipercayai dicabul seorang pengawal keselamatan sebuah pangsapuri yang terletak di kawasan Nilai, petang semalam.

Ketua Polis Daerah Nilai Supt Abdul Malik Hasim berkata, mangsa berusia 14 tahun itu mendakwa telah dicabul ketika diiringi suspek dari lif ke kediaman yang didiami bersama saudaranya .

“Balai Polis Nilai menerima satu aduan daripada seorang remaja perempuan yang mendakwa dicabul seorang pengawal keselamatan sebuah pangsapuri yang terletak di Nilai pada jam 6.23 petang semalam.

“Siasatan awal mendapati kejadian berlaku jam 4 petang, mangsa ketika itu sedang berbual dengan rakan mangsa di hadapan lif, didatangi seorang lelaki iaitu pengawal keselamatan di pangsapuri itu.

“Pengawal keselamatan berkenaan menyuruh rakan mangsa pulang ke rumah sebelum lelaki terbabit dikatakan menghantar mangsa pulang ke rumahnya,” katanya dalam satu kenyataan, hari ini.

Mengulas lanjut, semasa mangsa dalam perjalanan pulang ke rumah, beberapa bahagian tubuh badan mangsa telah dipegang suspek selain meminta mangsa untuk mencium pipinya.

“Mangsa yang ketakutan kemudiannya berlari pulang ke rumah. Mangsa bersama keluarga datang ke Balai Polis Nilai untuk membuat laporan polis,” katanya.

Kes disiasat mengikut Seksyen 14(a) Akta Kesalahan Seksual Terhadap Kanak-Kanak 2017 dan siasatan lanjut masih diteruskan.

Orang ramai mempunyai maklumat berhubung kejadian diminta menghubungi Pegawai Penyiasat Jenayah Ibu Pejabat Daerah (IPD) Nilai Inspektor Ahmad Kamil Rusli bagi membantu siasatan.—AlHijrah Online


PENGASUH KASARI DUA KANAK-KANAK DIDAKWA ESOK

JOHOR BAHRU: Seorang pengasuh yang dipercayai mengasari dua kanak-kanak di bawah jagaannya di sebuah taska di Mutiara Rini, dekat sini, akan dihadapkan ke mahkamah, esok.

Ketua Polis Johor Datuk Kamarul Zaman Mamat berkata wanita berusia 21 tahun itu, akan didakwa atas pertuduhan di bawah Seksyen 31 (1) (a) Akta Kanak-kanak 2001.

“Hasil siasatan mendapati, video rakaman dibuat oleh salah seorang guru taska yang merakam kejadian melalui telefon bimbit miliknya, menunjukkan wanita terbabit disyaki telah mengasari dua kanak-kanak yang berada di bawah jagaannya.

“Justeru suspek akan dituduh esok,” katanya menerusi kenyataan hari ini.

Jika sabit kesalahan, boleh dikenakan hukuman denda maksima RM50,000 atau penjara hingga 20 tahun atau kedua-duanya sekali.

Pada Isnin lepas, tular dua video di aplikasi WhatsApp yang menunjukkan seorang perempuan mengasari badan seorang bayi yang sedang menangis.

Susulan itu, seorang wanita tempatan direman untuk membantu siasatan kes mengasari bayi di sebuah taska di Mutiara Rini, mengikut Seksyen 31 (1) (a) Akta Kanak-kanak 2001.–AlHijrah Online


COVID-19: LEBIH 25,000 DOKTOR DIKERAH KE HUBEI

BEIJING: Lebih 25,000 doktor dari seluruh negeri di China tiba di wilayah Hubei untuk memberi bantuan dalam perjuangan negara itu memerangi wabak COVID-19, kata Timbalan Pengarah Suruhanjaya Kesihatan Negara Wang Hesheng.

“Pada masa ini, 217 pasukan perubatan dengan seramai 25,633 doktor telah dihantar ke wilayah Hubei untuk memberikan bantuan perubatan. Jumlah itu tidak termasuk doktor dari angkatan tentera,” kata Wang.

Bilangan pasukan perubatan terbesar – 181 pasukan membabitkan 20,374 doktor –  dihantar ke bandar Wuhan, yang menjadi pusat epidemik.

COVID-19 – pertama kali dikesan di bandar Wuhan, China, yang terletak di wilayah Hubei, pada Disember, sejak itu virus telah merebak ke lebih 25 buah negara.

Di tanah besar China, virus itu telah mengakibatkan 1,523 kematian, dengan 66,492 orang dijangkiti. Lebih 1,700 doktor juga dijangkiti, enam daripadanya meninggal dunia.

Pada akhir Januari, Pertubuhan Kesihatan Sedunia mengisytiharkan wabak itu sebagai darurat kesihatan global. — BERNAMA


KAYUH BASIKAL RAMAI-RAMAI PERLU KEBENARAN POLIS

PADANG BESAR: Polis akan mengambil tindakan tegas terhadap kumpulan penunggang basikal yang gagal melakukan aktiviti itu dalam satu barisan atau berkayuh basikal secara berkelompok di jalan raya.

Menurut Ketua Polis Perlis Datuk Surina Saad, pihaknya sudah menetapkan bahawa tunggangan yang dibenarkan ketika beriadah dalam tempoh Pelaksanaan Perintah Kawalan Pergerakan Pemulihan (PKPP) adalah secara satu barisan panjang sahaja.

“Di Perlis kita sudah kuatkuasakan melalui Jabatan Siasatan Penguatkuasa Trafik (JSPT) iaitu memastikan kalau hendak berbasikal perlu dalam satu barisan dan tidak boleh ada dua atau lebih.

“Kalau kita nampak ada aktiviti di mana berhimpun menaiki basikal tindakan akan diambil oleh JSPT,” katanya ketika ditemui media di Felda Mata Ayer, Padang Besar hari ini.

Surina turut memaklumkan dengan peningkatan penularan COVID-19 di Kedah, pihaknya turut tidak membenarkan sebarang aktiviti riadah basikal yang merentas ke negeri tersebut.

Larangan merentas ke Kedah juga dibuat ke atas aktiviti konvoi bermotosikal. — AlHijrah Online


KILANG AYAM SEJUK BEKU PERLU LULUS AUDIT HALAL SEBELUM PRODUK DIIMPORT

KUALA LUMPUR: Setiap rumah sembelihan atau loji pemprosesan ayam di luar negara perlu melepasi pemeriksaan ketat oleh Jabatan Kemajuan Islam Malaysia (JAKIM) sebelum produk sejuk beku tersebut dibawa masuk ke pasaran tempatan.

Pengarah Sekretariat Majlis Halal Malaysia, (JAKIM) Marzuki Hassan berkata, proses audit berkenaan dijalankan pihaknya berpandukan piawaian dan peraturan halal bagi menjamin status halal produk sejuk beku yang diimport.

“Apabila melakukan audit kepatuhan halal ke atas rumah sembelihan atau loji pemprosesan luar negara, JAKIM akan guna standard dan peraturan halal Malaysia seperti MS 1500:2009; Pengeluaran, Penyediaan, Pengendalian dan Penyimpanan Makanan Halal; Panduan Umum dan Protokol Malaysia Untuk Pengeluar Produk Berasaskan Daging dan Ayam sebagai rujukan utama tahap kepatuhan halal yang dilaksanakan oleh rumah sembelihan atau loji pemprosesan tersebut,” katanya.

Tambahnya, proses pengauditan ke atas loji pemprosesan luar negara juga melibatkan Jabatan Perkhidmatan Veteriner (JPV) di bawah Kementerian Pertanian Dan Industri Makanan (MAFI).

“Apabila JPV menerima permohonan kelulusan (untuk) eksport daripada rumah sembelihan haiwan halal seperti lembu, kerbau, kambing atau ayam dari luar negara, satu jadual pengauditan ke rumah sembelihan atau loji pemprosesan luar negara akan diaturkan oleh JPV,” tambahnya.

Menurut Marzuki, aspek penyimpanan dan pengangkutan turut diambil kira dalam menilai kepatuhan halal semasa pengauditan halal dijalankan.

Jelasnya lagi, satu laporan pengauditan kepatuhan halal akan dikeluarkan oleh JAKIM bagi setiap loji pemprosesan selepas tamat proses audit tersebut untuk penelitian dan kelulusan akhir oleh JPV.

Dalam pada itu, Marzuki menafikan dakwaan bahawa JAKIM mengeluarkan sijil halal kepada pengeluar ayam sejuk beku di luar negara.

Sebaliknya, sijil halal tersebut hanya dikeluarkan bagi syarikat di dalam negara sahaja.

“Saya berharap mana-mana pihak tidak timbulkan spekulasi yang boleh menyebabkan kegusaran kepada umat Islam khususnya melibatkan halal haram kerana kerajaan melalui (JPV), Kementerian Kesihatan Malaysia (KKM) dan JAKIM sentiasa memantau dan memastikan pengurusan produk daging dan ayam beku yang diimport di Malaysia menepati prosedur yang ditetapkan termasuk memastikan ia halal sebelum dibawa masuk ke dalam negara,” katanya.

Setakat ini, terdapat 84 badan pensijilan halal dari 46 negara yang diiktiraf (JAKIM) dan bertanggungjawab memantau loji pemprosesan luar negara dari semasa ke semasa.—AlHijrah Online / Abdul Hakim Hasan


BANTUAN AWAL PERSEKOLAH RM150 DIAGIH BERMULA 17 JANUARI

KUALA LUMPUR: Bantuan Awal Persekolahan (BAP) berjumlah RM150 seorang, akan diagihkan bermula Isnin ini kepada murid yang akan memasuki Tahun Dua hingga Tingkatan Lima sesi persekolahan tahun 2022/2023 daripada kalangan keluarga isi rumah berpendapatan RM3,000 ke bawah.

Kementerian Pendidikan Malaysia (KPM) dalam kenyataannya hari ini memaklumkan, inisiatif bantuan ini akan memanfaatkan 3 juta penerima BAP.

Menurut  kenyataan tersebut, bagi murid Tahun Satu yang akan mula mendaftar masuk sekolah pada 21 Mac 2022, pemberian BAP akan dilaksanakan selepas proses pendaftaran selesai.

Kerajaan juga bersetuju untuk meningkatkan kadar BAP kepada RM150 untuk seorang murid berbanding RM100 sebelum ini.

Pemberian BAP akan dibuat secara tunai atau dikredit ke akaun bank bagi murid yang mempunyai akaun bank.

“Sekiranya pemberian secara tunai, pengagihan akan dilaksanakan di sekolah mengikut prosedur operasi standard yang dikeluarkan oleh Majlis Keselamatan Negara dan Kementerian Kesihatan Malaysia.” menurut kenyataan tersebut. –AlHijrah Online


BEKAS TIMBALAN PENGERUSI BERSIH 2.0 DIDAKWA BUAT HANTARAN JELIK BERKAITAN ISLAM

TAIPING: Bekas Timbalan Pengerusi Bersih 2.0 dihadapkan ke Mahkamah Sesyen, di sini hari ini, atas pertuduhan membuat penghantaran jelik berkaitan Islam di laman Facebook, April lalu.

Tertuduh, Sarajun Hoda Abdul Hassan didakwa menggunakan perkhidmatan media sosial secara sedar membuat dan memulakan penghantaran jelik berkaitan agama itu dengan niat menyakitkan hati orang lain.

Ikuti laporan penuh Berita Alhijrah 3 Ogos 2021.—AlHijrah Online


UNDANG-UNDANG SYARIAH KAITKAN SEKS LUAR TABII SEBAGAI JENAYAH TIDAK SAH – MAHKAMAH PERSEKUTUAN

PUTRAJAYA: Mahkamah Persekutuan hari ini memutuskan peruntukan undang-undang Syariah Selangor yang menetapkan seks luar tabii sebagai jenayah adalah tidak sah dan tidak mengikut perlembagaan.

Lapor BERNAMA, panel sembilan hakim yang diketuai Ketua Hakim Negara Tun Tengku Maimun Tuan Mat mendapati Seksyen 28 Enakmen Kesalahan-kesalahan Jenayah Syariah (Selangor) 1995 berkaitan dengan perkara yang termasuk dalam senarai Persekutuan dalam Perlembagaan Persekutuan, di bawah kuasa Parlimen.

Menurutnya, Seksyen 28 digubal bertentangan dengan item 1 Senarai Negeri yang menetapkan bahawa badan perundangan negeri tidak mempunyai kuasa untuk membuat undang-undang mengenai perkara-perkara yang termasuk dalam Senarai Persekutuan.

Dalam keputusan sebulat suara itu, mahkamah membenarkan pengisytiharan yang dimohon seorang lelaki berusia 35 tahun bahawa Seksyen 28 itu tidak sah atas alasan bahawa peruntukan berkenaan berkaitan perkara itu bahawa badan perundangan negeri Selangor tidak mempunyai kuasa untuk menggubal undang-undang dan oleh itu terbatal dan tidak sah.

Seksyen 28 Enakmen itu memperuntukkan bahawa menjadi kesalahan Syariah bagi mana-mana orang yang melakukan persetubuhan bertentangan dengan hukum tabii dengan mana-mana lelaki, perempuan atau binatang dan apabila disabitkan boleh didenda tidak melebihi RM5,000 atau penjara maksimum tiga tahun atau disebat tidak melebihi enam sebatan atau dihukum dengan mana-mana gabungan hukuman itu.

Hakim-hakim lain yang bersidang ialah Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim serta hakim-hakim Mahkamah Persekutuan yang terdiri daripada Datuk Seri Mohd Zawawi Salleh, Datuk P Nallini, Datuk Vernon Ong Lam Kiat, Datuk Zabariah Mohd Yusof, Datuk Seri Hasnah Mohammed Hashim.

Lelaki itu memperoleh kebenaran Mahkamah Persekutuan untuk memulakan prosiding menerusi petisyennya terhadap kerajaan Selangor dan deklarasi bahawa Seksyen 28 Enakmen 28 Kesalahan-kesalahan Jenayah Syariah itu tidak sah.

Lelaki itu yang identitinya dirahsiakan atas permintaan peguam, didakwa di Mahkamah Tinggi Syariah Selangor pada 2018 atas pertuduhan cuba melakukan seks di luar tabii dengan lelaki lain di sebuah rumah di Selangor.

Beliau mengaku tidak bersalah terhadap pertuduhan itu dan perbicaraannya di Mahkamah Tinggi Syariah ditangguhkan sementara menanti keputusan hasil usulnya.—AlHijrah Online


ANGGOTA PETUGAS SJR SEDIH BERPISAH DENGAN ‘SI KILAT’

ALOR SETAR: Penutupan Sekatan Jalan Raya (SJR) Plaza Tol Utara di sini tepat jam 12 tengah malam tadi meninggalkan kenangan pilu buat anggota-anggota petugas SJR selepas terpaksa berpisah dengan seekor kucing yang tinggal bersama lebih setahun lima bulan.

Bagi Sarjan Budian Saf Taib, 37, yang bertugas di Ibu Pejabat Polis Daerah Kota Setar, saat berpisah dengan kucing jantan yang dipanggil ‘Kilat’ itu sangat memilukan kerana haiwan itu bersama dengannya sejak mula bertugas di SJR itu.

Malah kucing itu adalah peneman dan penghibur buat mereka setiap hari.

Katanya, sifatnya yang manja dan patuh pada arahan disenangi semua anggota lain.

Jelas Budian, walaupun terdapat beberapa ekor lagi kucing lain namun Kilat paling mencuri perhatian.

“Kucing itu berada di sini sejak sekatan ini mula dibuka, kami tidak tahu dari mana haiwan itu datang.

“Kami berikan makanan kepada Kilat dan haiwan itu terus menjadi peneman kami di sini,” katanya.

Namun Kilat terpaksa diserahkan kepada orang lain untuk menjaganya.

Menurut Mohd Hadi Hashim, 38, dari Bahagian Elektrik Jabatan Kerja Raya (JKR) Kedah, dia tidak menyangka kucing berwarna perang dan berbulu lebat itu menjadi miliknya selepas anggota polis memberikan kepadanya untuk dipelihara.

“Saya datang ke sini untuk membantu mereka berkemas dan terus ditawarkan untuk menjadi pemilik baharu kucing tersebut. Saya terus bersetuju,” katanya.

Bagi Nor Asnah Saad, 51, anggota RELA yang lebih enam bulan bertugas di situ, berasa sedih saat melihat rakan lain mengemas barang-barang.

Katanya, mereka ibarat satu keluarga yang besar dan sifat ambil cakna antara satu sama lain tidak akan dilupakan sampai bila-bila.

“Rasa sedih sebab sudah banyak bulan bertugas dengan mereka ini.

“Walaupun kami berlainan pasukan, kerjasama yang ditunjukkan sangat baik,” katanya.

Turut berkongsi kenangan bersama adalah Ketua Polis Daerah Kota Setar, ACP Ahmad Shukri Mat Akhir, di mana beliau sendiri pernah ditahan di SJR itu.

Katanya, sebagai ketua, beliau menghormati ketegasan anggotanya serta agensi lain dalam mengawal kenderaan serta individu yang ingin memasuki kawasan bandaraya dalam usaha mengekang penularan COVID-19.

“Saya sebagai OCPD, apabila kita dalam keadaan memakai mask, saya sendiri pernah ditahan oleh anggota polis dan mereka tidak dapat mengecam dalam pakaian macam ini.

“Ini satu kenangan yang tidak dapat dilupakan sepanjang penugasan SJR di Kota Setar ini apabila kita lalu kawasan tol ini, nanti kita akan rasa satu yang hilang setelah hampir dua tahun kita sentiasa melihat anggota anggota bertugas dalam keadaan hujan dan panas, tetapi pada malam ini semua penugasan ini telah tamat,” katanya.

Tiga SJR iaitu di Plaza Tol Alor Setar Utara, Plaza Tol Alor Setar Selatan dan Plaza Tol Hutan Kampung ditutup sepenuhnya tepat jam 12 tengah malam tadi.–AlHijrah Online


10,000 HILANG PEKERJAAN AKIBAT PROTES DI LUBNAN

BEIRUT: Gabungan Umum Pekerja Lubnan (CGTL) berkata 10,000 pekerja hilang punca pendapatan, manakala 60,000 kakitangan berdepan potongan gaji 50 peratus ekoran protes dalam negara berterusan, demikian menurut laporan media tempatan.

Beberapa ahli perniagaan mengambil kesempatan terhadap krisis itu untuk memecat kakitangan dan membuat lebih keuntungan dengan mengurangkan bajet, kata Naib Presiden CGTL, Hassan Fakih dipetik portal berita Elnashra.

Fakih menyeru ahli perniagaan lebih berusaha untuk mengekalkan pekerja bagi mengelakkan krisis sosial yang lebih teruk.

Lubnan dibelenggu protes berbulan-bulan di seluruh negara di tengah-tengah kekurangan dolar Amerika Syarikat menyebabkan kerugian besar kepada perniagaan tempatan. — Terjemahan AlHijrah Online


HOSPITAL AMPANG BERSTATUS HOSPITAL RAWATAN PESAKIT COVID-19 SEPENUHNYA

SHAH ALAM: Hospital Ampang kini berkuatkuasa sebagai hospital rawatan pesakit COVID-19 sepenuhnya (Hospital Full COVID-19) yang bermula semalam.

Perkara tersebut dimaklumkan Jabatan Kesihatan Negeri Selangor (JKNS) yang sebelum ini hospital tersebut berstatus ‘Hybrid COVID-19’.

Pengarah Kesihatan Selangor, Datuk Dr Sha’ari Ngadiman berkata, keputusan diambil susulan peningkatan kes positif harian yang tinggi terutama membabitkan pesakit kategori tiga dan ke atas secara berterusan di zon wilayah tengah.

“Situasi ini menyebabkan purata penggunaan katil di hospital-hospital zon wilayah tengah melebihi kadar maksimum sehingga Pusat Kuarantin dan Rawatan COVID-19 Berisiko Rendah (PKRC) Bersepadu MAEPS 2.0 menghadapi kesukaran untuk merujuk pesakit COVID-19 yang memerlukan rawatan lanjut di hospital.

“Kini terdapat dua hospital yang akan beroperasi sebagai Hospital Full COVID-19 di Selangor iaitu Hospital Sungai Buloh dan Hospital Ampang,” katanya.

Semua rujukan pesakit bukan COVID-19 dari fasiliti lain ke Hospital Ampang perlu dihentikan sementara waktu mulai Rabu bagi memberi ruang kepada Hospital Ampang menerima pesakit COVID-19, ujar Sha’ari.–AlHijrah Online


REMAJA LELAKI MATI LEMAS

GOMBAK: Seorang remaja lelaki meninggal dunia akibat lemas semasa mandi di Sungai Lagong, di sini petang tadi.

Penolong Pengarah Operasi Jabatan Bomba dan Penyelamat Malaysia (JBPM) Selangor Ahmad Mukhlis Mokhtar berkata, mangsa dikenali sebagai Muhammad Danial Rizal Suardi berusia 15 tahun.

“Bomba menerima panggilan kecemasan kira-kira jam 2.55 petang tadi sebelum mengerahkan anggota dan jentera ke lokasi kejadian.

“Mangsa disyaki lemas dan telah dibawa naik oleh orang awam sebelum pihak bomba sampai di lokasi kejadian,” katanya dalam satu kenyataan hari ini.

Bagaimanapun Muhammad Danial Rizal telah disahkan meninggal dunia oleh Kementerian Kesihatan (KKM) dan mangsa diserahkan kepada pihak polis untuk tindakan selanjutnya.—AlHijrah Online


MAIWP LANCAR PPV BERGERAK, SASAR 7,500 PENERIMA TERUTAMA ASNAF

KUALA LUMPUR: Majlis Agama Islam Wilayah Persekutuan (MAIWP) menyasarkan untuk memberi suntikan vaksin kepada 7,500 penerima menerusi pelancaran Pusat Pemberian Vaksin (PPV) bergeraknya yang bermula hari ini hingga 12 September depan.

Pengerusi MAIWP, Datuk Dr Mohd Daud Bakar berkata, inisiatif tersebut bertujuan bagi membantu usaha kerajaan mempercepatkan program vaksinasi agar imuniti kelompok segera dicapai.

Ujarnya sasaran utama PPV bergerak MAIWP adalah golongan asnaf yang menerima bantuan Baitulmal MAIWP dan warga emas yang masih belum menerima tarikh janji temu vaksin melalui aplikasi MySejahtera.

“Insya-Allah setiap hari kita sasarkan 600 orang penerima vaksin. Kita ada empat tempat yang  akan kita lawati iaitu Dewan Serbaguna Bandar Tun Razak, Dewan Serbaguna Air Panas, Dewan Serbaguna Taman Maluri dan Pusat Komuniti Sri Petaling .

“Jadi mudah-mudahan bermula hari ini hingga 12 September nanti kita akan dapat capai sasaran 7,500 penerima vaksin dalam kalangan asnaf” katanya selepas melancarkan PPV bergerak MAIWP di Dewan Serbaguna Bandar Tun Razak siang tadi.

Menurutnya lagi inisiatif ini dijalankan secara bersepadu dengan Kerjasama Kementerian Wilayah Persekutuan, Jabatan Kesihatan Negeri Wilayah Persekutuan Kuala Lumpur dan Dewan Bandaraya Kuala Lumpur.

Beliau juga berharap agar usaha ini akan mendapat sambutan yang baik daripada golongan asnaf yang masih belum menerima vaksin sekaligus mempercepatkan lagi proses pemulihan negara ke fasa seterusnya. – AlHijrah Online


JEMAAH TERKEJUT MENARA TELEKOMUNIKASI TUMBANG NYARIS TIMPA SURAU

IPOH: Jemaah Surau Diri Jumaat Al-Ansar, Bandar Seri Botani di Ipoh yang sedang menunaikan solat Asar petang semalam dikejutkan dengan kejadian menara stesen pemancar telekomunikasi tumbang.

Kejadian ribut yang berlaku mengakibatkan menara setinggi 30 meter itu tumbang lalu menghempap kabin yang menjadi tempat tinggal siak yang terletak di belakang surau berkenaan.

Menurut Ahli Jawatankuasa surau, Semsudin Abu Beker, 71, berkata ketika kejadian seramai 15 jemaah sedang menunaikan solat Asar di surau tersebut.

“Ketika itu rakaat kedua semua jemaah dengar bunyi dentuman kuat. Sebaik sahaja selesai solat, kami bergegas keluar dan lihat menara di belakang surau tumbang.

“Kabin yang ada di belakang surau rosak. Mujurlah tiada sesiapa di dalam sebab siak surau tinggal di situ,” katanya.

Sementara itu pengerusi surau, Mohd Fadzli Ahmad berkata, kerugian yang dialami susulan kerosakan kabin itu berjumlah kira-kira RM20,000.

Jelasnya, kabin tersebut sebelum ini digunakan sebagai surau sementara pada tahun 2012 dan selepas dinaik taraf kepada Surau Diri Jumaat, kabin itu didiami siak yang bertugas di surau berkenaan.

Sementara itu, Exco Belia, Sukan Komunikasi dan Multimedia Perak, Khairul Shahril Mohamed yang melawat surau berkenaan memaklumkan kawasan tersebut telah ditutup dan bekalan elektrik turut dipotong bagi langkah keselamatan sementara kerja-kerja pembaikan siap.

Katanya, menara telekomunikasi sementara atau Portable Base Transceiver Station (PBTS) juga akan dipasang segera bagi menambah baik perkhidmatan telekomunikasi dan internet yang membabitkan hampir 1,000 pengguna di situ.

“Kita telah minta pemilik menara telekomunikasi ini untuk membuat laporan penuh berhubung kejadian itu. Buat sementara waktu, Digital Perak akan memasang menara sementara di surau tersebut bagi memastikan liputan talian telekomunikasi tidak terganggu.

“Saya juga telah mengarahkan Digital Perak serta Suruhanjaya Komunikasi dan Multimedia (SKMM) dalam masa terdekat untuk memantau menara telekomunikasi yang lain di negeri ini bagi mengelak kejadian sama berulang,” katanya.

Khairul berkata pemilik menara telekomunikasi juga akan berbincang dengan pihak surau bagi melihat bentuk ganti rugi yang boleh disalurkan kesan kejadian tersebut.

Kerja-kerja pembersihan dan pemasangan semula menara telekomunikasi yang baharu akan memakan masa kira-kira tiga bulan, katanya.—AlHijrah Online


DOKTRIN RAJA BERPERLEMBAGAAN, DEMOKRASI BERPARLIMEN ‘SAUH’ KERAJAAN STABIL – SULTAN NAZRIN

KUALA LUMPUR: Pemahaman terhadap doktrin raja berperlembagaan dan demokrasi berparlimen berupaya menjadi ‘sauh’ dalam mewujudkan kerajaan yang stabil, titah Sultan Perak Sultan Nazrin Shah.

Baginda bertitah ia juga akan membantu mewujudkan sebuah kerajaan dengan budaya tadbir urus yang telus dan terpuji, seterusnya mendapat keyakinan, penerimaan serta sokongan rakyat.

“Doktrin raja berperlembagaan dan demokrasi berparlimen mengandungi semangat luhur yang perlu difahami. Doktrin itu jika difahami semangatnya, dihayati lalu diamalkan akan mewujudkan sistem pemerintahan yang saling mengimbangi dan sistem berkerajaan yang saling melengkapi,” titah baginda.

Sultan Nazrin bertitah demikian pada pelancaran buku ‘Kedaulatan Malaysia: Governan Utama Negara’, karya Pensyarah Undang-Undang Institut Antarabangsa Pemikiran Dan Tamadun Islam, Universiti Islam Antarabangsa Malaysia Datuk Prof Madya Dr Wan Ahmad Fauzi Wan Husain, di sini, hari ini.

Titah baginda, buku itu diterbitkan dengan tujuan memberi pencerahan maksud kedaulatan di sisi falsafah undang-undang di samping menghuraikan kedudukan Yang di-Pertuan Agong serta raja-raja sebagai tonggak kedaulatan Malaysia.

Baginda bertitah raja berperlembagaan berupaya dan bersedia memenuhi tanggungjawab dengan memenuhi peranan mekanisme semak dan imbang.

“Dengan hikmah dan kebijaksanaan, Raja-raja Melayu sebenarnya berada dalam kedudukan yang berupaya memenuhi peranan pelengkap untuk membantu mengukuhkan kerajaan yang dibentuk berlandaskan sistem demokrasi berparlimen.

“Demi kesejahteraan rakyat, demi kemakmuran negara, takhta, cabang legislatif, cabang eksekutif dan cabang kehakiman, wajib merangkaikan jalinan kerjasama dalam semangat saling melengkapi di samping memenuhi peranan semak dan imbang, untuk membangunkan sebuah negara Malaysia yang berdaulat, dan sebuah negara Malaysia yang mengamalkan tadbir urus yang terserlah,” titah baginda.–AlHijrah Online